Anggota JPJ kejar penunggang motosikal maut kemalangan

KUALA LUMPUR, 6 Feb – Seorang anggota Jabatan Pengangkutan Jalan (JPJ) maut dalam kemalangan jalan raya ketika mengejar seorang penunggang motosikal di Kilometer 13 Lebuhraya Lingkaran Tengah 2 (MRR2) menghala ke Plaza Tol Gombak di sini hari ini.

Sebelum kejadian kira-kira 10 pagi itu, Muhammad Azizi Azizan, 30-an, dikatakan sedang meronda bersama beberapa anggota lain dengan menunggang motosikal di lokasi sekitar tol berkenaan.

Pegawai perubatan yang tiba di tempat kejadian mengesahkan Muhammad Azizi meninggal dunia di tempat kejadian akibat cedera parah di kepala dan badan.

Pengarah JPJ Kuala Lumpur Mohd Zaki Ismail ketika ditemui di lokasi mengesahkan kejadian dan memaklumkan mayat Muhammad Azizi dihantar ke Hospital Selayang untuk bedah siasat.

Sementara itu, Timbalan Ketua Polis Daerah Gombak Supt Noor Ariffin Mohamad Nasir dalam kenyataan berkata kemalangan maut berkenaan berlaku ketika mangsa sedang mengejar seorang penunggang motosikal yang melarikan diri daripada sekatan jalan raya JPJ di lorong motosikal Plaza Tol Gombak dalam keadaan melawan arus.

“Mangsa mengejar penunggang motosikal berkenaan di lorong kecemasan dari arah Plaza Tol Gombak menghala ke arah Sri Gombak. Apabila sampai di tempat kejadian, mangsa dipercayai hilang kawalan ke atas motosikalnya dan terbabas ke lorong paling kiri jalan sebelum dilanggar oleh sebuah kereta yang tidak sempat mengelak,” katanya.

Beliau berkata saksi kejadian atau orang ramai yang mempunyai maklumat mengenai kemalangan itu diminta menghubungi Pegawai Penyiasat Trafik Insp Mohd Shaifuddin Mohd Nor di talian 017-664 5812 atau Bilik Gerakan Ibu Pejabat Polis Daerah Gombak di talian 03-6126 2222.

Dalam pada itu, Menteri Pengangkutan Datuk Seri Dr Wee Ka Siong dalam hantaran menerusi laman Facebook mengucapkan takziah kepada keluarga Muhammad Azizi, Pembantu Penguat Kuasa JPJ Kuala Lumpur.

“Semoga rohnya dicucuri rahmat. Muhammad Azizi adalah seorang anggota yang cukup komited dalam menjalankan tugas. Pemergian beliau merupakan satu kehilangan besar kepada warga MOT (Kementerian Pengangkutan) khususnya JPJ,” katanya. – BERNAMA


Dakwaan kadar vaksinasi rendah dalam negara tidak benar- Khairy Jamaluddin

PUTRAJAYA 3 Mei. – Dakwaan kononnya kadar vaksinasi di dalam negara rendah dan perlahan adalah tidak benar, sebaliknya pemberian suntikan vaksin dibuat mengikut jadual penghantaran bekalan, kata Menteri Penyelaras Program Imunisasi COVID-19 Kebangsaan Khairy Jamaluddin.

Beliau berkata setakat ini, negara telah menerima sebanyak 1,938,660 dos vaksin Pfizer, Sinovac dan AstraZeneca, dan daripada jumlah itu sebanyak 1,453,382 dos telah disuntik.

“Jadi, ini menunjukkan kadar penggunaan vaksin yang diterima di dalam negara adalah 75 peratus… kalau baru 10 peratus, ya lah perlahan.

“Maka, ini bukan soal kadar vaksinasi yang rendah dan bukannya kita tidak mahu beri orang ramai vaksin dengan cepat, isunya bekalan dihantar mengikut jadual,” katanya dalam sidang media bersama Menteri Kesihatan Datuk Seri Dr Adham Baba mengenai perkembangan program imunisasi tersebut di sini hari ini.

“Kita akan teruskan dengan 80 peratus lagi selepas raya nanti kerana sekarang terdapat kekangan disebabkan kes COVID-19 yang meningkat, kekangan tenaga kerja dan sebagainya.

“Bila bekalan vaksin sampai lagi, kita akan terus gerakkan vaksin itu untuk disuntik masuk pada lengan penduduk Malaysia…tiada soal kita simpan vaksin dan sebagainya,” katanya.


Permaisuri Agong berkenan sediakan juadah istimewa bubur lambuk Pahang

KUALA LUMPUR, 16 April – Raja Permaisuri Agong Tunku Hajah Azizah Aminah Maimunah Iskandariah sekali lagi berkenan ‘menyingsing lengan’ memasak juadah bubur lambuk Pahang, resipi istimewa baginda untuk diedar kepada orang ramai.

Terkenal dengan hobi memasaknya, Tunku Azizah seawal 10 pagi lagi telah mula masuk ‘dapur’ di perkarangan surau utama istana negara sebagai Chef de Cuisine dibantu kira-kira 100 ahli Kelab Kebajikan dan Sukan Istana Negara (KEKSIN) dan kakitangan Istana Negara.

Merupakan antara acara tahunan KEKSIN setiap Ramadan, bubur berkenaan disediakan dalam empat kawah dan menghasilkan kira-kira 1,500 bungkusan untuk diedar kepada anggota polis dan tentera yang bertugas serta rumah kebajikan dan masjid sekitar ibu negara.

Sejurus selesai selepas kira-kira dua jam, Tunku Azizah turut berkenan berkongsi rahsia resipi istimewa bubur berkenaan yang menjadi juadah kegemaran santapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, bukan sahaja di bulan Ramadan, malah menjadi menu mingguan Seri Paduka.

“Bubur lambuk ini resipi orang Pahang, jika di Pahang kita gunakan ikan bakar, ayam, sotong dan udang. Rebus beras sampai kembang, bila beras nak kembang saya akan letak bawang merah halia serai barulah masuk santan, kemudian lada hitam, garam dan daun-daun macam daun kunyit, daun kesum dan daun selasih.

“Kita hanya guna ikan bakar, udang hidup,  udang kering kalau nak letak boleh juga serta ayam dan ikan… Bubur lambuk Pahang ini dia rasa lada hitam dan garam,” titah baginda pada Program Bubur Lambuk bersama KEKSIN di Istana Negara di sini.

“Ini acara setiap tahun, kadang-kadang kita buat dua kali setahun tetapi sebab saya baru baik COVID-19, ini sahaja ada masa, minggu lepas kena kuarantin, minggu depan Tuanku banyak program. Ini sumbangan KEKSIN kepada rakyat Malaysia,” titah Seri Paduka.


Maqis tahan kontena bawa 24,945 kilogram makanan haiwan dari Turki, Perancis

SHAH ALAM 9 Mei. – Jabatan Perkhidmatan Kuarantin dan Pemeriksaan Malaysia (MAQIS) menahan dua kontena mengandungi 24,945 kilogram makanan haiwan dari Turki dan Perancis bernilai lebih RM177,000 kerana tidak mematuhi syarat import di Pelabuhan Klang Barat, kelmarin.

Pengarah MAQIS Selangor Zamri Hashim berkata, hasil pemeriksaan rutin pihaknya pada 4 petang mendapati kontena membawa makanan kucing dan anjing itu tidak mematuhi syarat import MAQIS seperti dinyatakan dalam permit, lesen dan perakuan.

“Mereka boleh dikenakan tindakan di bawah Seksyen 15(2), akta sama dan jika sabit kesalahan boleh didenda tidak melebihi RM100,000 atau dipenjara tidak lebih enam tahun atau kedua-duanya,” katanya dalam kenyataan hari ini.

Zamri berkata pihaknya akan terus memperketat kawalan dan tiada kompromi ke atas biosekuriti barangan yang dibawa masuk dari luar negara dalam memastikan komoditi pertanian mematuhi syarat serta peraturan ditetapkan.


Melaka antara lima negeri terlibat program vaksinasi anjuran Majlis Getah Malaysia

KUALA LUMPUR, 7 Ogos – Majlis Getah Malaysia (MRC) dengan kerjasama Pertubuhan Amal Perubatan Ibnu Sina (PAPISMA) menganjurkan Program Capaian Vaksinasi COVID-19 di lima negeri dalam usaha membantu Kementerian Kesihatan (KKM) memperluas capaian Program Imunisasi COVID-19 Kebangsaan.

Dalam kenyataan pada Sabtu, MRC menjelaskan program dijalankan di Melaka,Terengganu, Kedah, Selangor dan Kelantan itu merupakan sebahagian inisiatif tanggungjawab sosial korporatnya sebagai tanda sokongan kepada matlamat KKM untuk mencapai imuniti kelompok dan seterusnya menurunkan kadar kes positif.

“Sehingga kini, sejumlah 13 program telah dilaksanakan di masjid-masjid terpilih dan memberi manfaat kepada 4,452 penerima di Terengganu, Kelantan dan Melaka untuk mendapatkan suntikan vaksin COVID-19,” menurut MRC.

Ia menekankan pemilihan masjid sebagai lokasi pemberian vaksin adalah kerana ia lebih strategik bagi memudahkan penduduk setempat mendapatkan suntikan vaksin dan seterusnya mengekang penularan pandemik.

MRC menambah, sebanyak 2,196 dos vaksin telah diberikan kepada penduduk di sekitar daerah Kuala Nerus, Kuala Terengganu, Kemaman, Manir dan Dungun di Terengganu manakala 1,260 dos vaksin lagi kepada penduduk di sekitar mukim Serkam, Kampung Asahan dan Krubong di Melaka, serta 996 dos diberikan kepada penduduk di Kota Bharu, Kelantan.

Ia juga akan diteruskan di daerah lain seperti Besut, Setiu dan Hulu terengganu bagi membantu KKM meningkatkan peratusan pengambilan vaksin khususnya dalam kalangan penduduk Terengganu, menurutnya.

“Bagi negeri lain seperti Selangor dan Kedah pula, program ini akan dijalankan sebaik sahaja MRC mendapat kebenaran dan kelulusan daripada Pasukan Petugas Khas Imunisasi COVID-19 (CITF) dan Kementerian Sains, Teknologi dan Inovasi (MOSTI).

“MRC juga merancang untuk menjalankan program vaksinasi COVID-19 bagi semua tenaga kerja di bawah industri getah dan sedang menunggu kelulusan MOSTI,” jelasnya.


Parlimen dijangka bersidang September atau Oktober ini

PUTRAJAYA 15 Jun – Sidang Parlimen dijangka akan diadakan menjelang fasa ketiga dalam Pelan Pemulihan Negara pada September atau Oktober depan.


Cukai PMKS dikurangkan kepada 15 peratus, peruntukan RM1 bilion bagi geran one-off

Menurutnya, pengurangan mulai tahun taksiran 2023 itu dijangka memberi penjimatan sehingga RM2,000 untuk 150,000 pembayar cukai PMKS dan menjadi antara komitmen kerajaan dalam menyokong dan memperkasa kumpulan tersebut.

“’Berdasarkan sasaran Rancangan Malaysia ke-12, PMKS dijangka menyumbang 45 peratus kepada Keluaran Dalam Negara Kasar (KDNK) dan 25 peratus kepada jumlah eksport negara menjelang 2025,” katanya ketika membentangkan Bajet 2023 bertemakan ‘Keluarga Malaysia, Makmur Bersama’ di Dewan Rakyat, hari ini.

Selain itu, katanya, kerajaan bercadang memberikan geran ‘one-off’ sebanyak RM1,000 kepada semua syarikat PMKS serta pemandu teksi berdaftar yang dijangka memberi manfaat kepada sejuta perniagaan menerusi peruntukan RM1 bilion.


Kartel daging: Syarikat guna logo halal palsu pada kenderaan didakwa esok

KUALA LUMPUR,  29 Dis – Sebuah syarikat pengimport daging sejuk beku yang dipercayai berkaitan dengan kartel daging haram di Johor  akan didakwa di mahkamah esok kerana menggunakan logo halal palsu pada kenderaan, kata Timbalan Menteri Perdagangan Dalam Negeri dan Hal Ehwal Pengguna (KPDNHEP) Datuk Rosol Wahid.

Menurut beliau, tindakan itu sekali gus menafikan dakwaan sebelum ini bahawa kerajaan cuba melindungi pihak dan syarikat yang terlibat, dalam perkara yang menimbulkan keresahan dalam kalangan umat Islam di negara ini.

“Bukan kita tidak mahu mendedahkan syarikat yang terlibat, namun masalahnya perkara ini dilakukan oleh sebuah syarikat pengumpul daging, yang kemudiannya menggunakan logo syarikat lain (mangsa) yang terkenal dan mempunyai permintaan tinggi untuk memasarkan produk itu.

“Kalau kita mendedahkan nama syarikat yang jadi mangsa itu, ia akan mencalarkan imej syarikat berkenaan sedangkan itu bukan salah mereka,” katanya pada sesi penggulungan usul kartel daging haram yang dikemukakan oleh Senator Asmak Husin.

Lebih sembilan orang Senator mengambil bahagian dalam sesi perbahasan isu itu, selepas Yang Dipertua Dewan Negara Tan Sri Rais Yatim membenarkan usul itu dibahaskan mengikut Peraturan 17 (1).

Jelasnya ia termasuk langkah membeku aset syarikat itu yang bernilai RM1 juta, merampas 24 rubber stamp syarikat-syarikat jenama yang mempunyai permintaan tinggi, menyita 5,000 keping pelekat halal Jabatan Kemajuan Islam Malaysia (Jakim), dan 2,428 kotak daging beku yang dianggar bernilai RM738,640.

Pada masa yang sama, beliau turut menafikan laporan yang mengatakan bahawa aktiviti kartel daging haram itu telah berlaku hampir 40 tahun.

“Tidak benar perkara ini telah berlaku hampir 40 tahun, sebab siasatan kementerian mendapati, syarikat terlibat baharu mendaftar pada 2014 dan memperoleh lesen untuk mengimport produk sejuk beku pada 2017.

“Pada masa yang sama ujian Jabatan Kimia terhadap sampel daging beku yang diambil daripada gudang simpanan itu mengesahkan, ia bukan daging kuda, kangaroo serta babi, dan ini memberikan kelegaan kepada kita,” katanya.

Untuk mengelak perkara yang sama berlaku pada hadapan, Rosol memaklumkan kementerian telah menubuhkan sebuah jawatankuasa perundangan dan penguatkuasa halal, bagi menyelaras tindakan dan isu penguatkuasaan halal dalam negara. – BERNAMA


73 laporan palsu babitkan hilang kad pengenalan diterima di Gombak – Polis

KUALA LUMPUR, 24 Jun – Ada dalam kalangan orang ramai yang hilang kad pengenalan membuat laporan polis palsu mendakwa mereka disamun atau diragut bagi mengelak didenda Jabatan Pendaftaran Negara.

Ketua Polis Daerah Gombak ACP Zainal Mohamed Mohamed yang mendedahkan perkara itu berkata sejak Januari lepas hingga kini pihaknya menerima 73 laporan palsu melibatkan individu berusia antara 20 dan 40 tahun.

“Hasil siasatan mendapati pengadu menggunakan helah atau alasan seperti disamun dan diragut dengan setakat ini 71 kes telah didakwa di mahkamah manakala dua kes masih dalam siasatan,” katanya.

Beliau berkata demikian pada sidang media selepas majlis pelupusan bahan kes Ibu Pejabat Polis Daerah Gombak oleh Ketua Jabatan Siasatan Jenayah Selangor SAC Baharudin Mat Taib hari ini melibatkan 1,335 kertas siasatan perjudian, wang palsu, barangan elektronik dan kontraband.

Zainal Mohamed menasihatkan orang ramai supaya menjaga dokumen pengenalan diri dengan sebaiknya dan menegaskan selain denda, mereka yang didapati bersalah juga berdepan hukuman penjara.

Sementara itu, Baharudin berkata polis menumpaskan sindiket curi kenderaan susulan penahanan 10 individu berusia 35 hingga 62 tahun dalam Ops Lejang pada 17 Jun hingga Rabu lepas.

“Kesemuanya ditahan di beberapa lokasi di Perak, Pahang, Kedah dan Johor… dengan penahanan ini, kami berjaya menyelesaikan 23 kes curi kenderaan membabitkan lapan kes di Johor, Selangor (tujuh), Perak (empat), Kedah (tiga) dan satu kes di Pahang,” katanya.


935,865 individu lengkapkan dua dos vaksin COVID-19 setakat semalam

Menerusi akaun Twitternya hari ini, Dr Adham berkata seramai 1,647,183 individu pula telah menerima dos pertama, sekali gus menjadikan jumlah keseluruhan pemberian dos pertama dan kedua di negara ini sebanyak 2,583,048 dos setakat semalam.

Dr Adham berkata lima negeri yang menerima kedua-dua dos tertinggi ialah Selangor dengan 126,462 dos diikuti Sarawak (92,261), Kuala Lumpur (90,514), Johor (83,728) dan Perak (78,940).

Setakat semalam, 45.60 peratus atau 11,069,418 individu mendaftar untuk menerima suntikan vaksin dengan Selangor terus mencatat jumlah pendaftaran tertinggi iaitu 2,916,443 orang.

Mengikut perancangan program imunisasi itu, tempoh pelaksanaan fasa pertama pemberian vaksin yang bermula Februari hingga April lalu melibatkan 500,000 anggota barisan hadapan termasuk petugas kesihatan.

Fasa kedua bermula April hingga Ogos ini pula membabitkan 9.4 juta warga emas, kumpulan rentan dan Orang Kurang Upaya manakala fasa ketiga yang dijadual pada Mei tahun ini hingga Februari 2022, melibatkan individu 18 tahun dan ke atas, warganegara dan bukan warganegara, dengan sasaran 13.7 juta orang atau lebih.


Bunuh dan bakar wanita: Reman empat lelaki disambung dua hari

IPOH, 13 Jun – Empat lelaki yang ditahan bagi membantu siasatan wanita yang dibunuh dan dibakar di kawasan tepi sungai di Kampung Talang Hulu dekat Simpang Lawin, Kuala Kangsar, akhir bulan lalu disambung reman dua hari lagi.

Ketua Polis Daerah Kuala Kangsar ACP Omar Bakhtiar Yaacob berkata perintah sambung reman terhadap kesemua lelaki berusia antara 20 hingga 22 tahun itu dilakukan di Mahkamah Majistret Lenggong hari ini.

“Kes ini masih dalam siasatan dan jika ada pertuduhan (di mahkamah) akan diberitahu,” katanya ketika dihubungi Bernama di sini hari ini.

Keempat-empat lelaki itu ditahan selepas polis menahan teman lelaki mangsa berusia 20 tahun yang kini dalam tahanan reman sehingga Khamis ini bagi membantu siasatan mengikut Seksyen 302 Kanun Keseksaan kerana membunuh.

Hasil bedah siasat di Unit Forensik Hospital Kuala Kangsar mendapati punca kematian mangsa adalah akibat hentakan di kepala dengan kesan melecur yang teruk.- BERNAMA


Telaga laut dalam Gemusut-Kakap catat pengeluran minyak pertama – Petronas

KUALA LUMPUR, 3 Oktober – Projek pembangunan telaga minyak laut dalam Petroliam Nasional Bhd (Petronas) iaitu Fasa 3 Gumusut-Kakap (GK) di luar pesisir Sabah, telah berjaya mencatat pengeluaran minyak pertamanya pada 31 Julai, 2022.

Dalam kenyataan hari ini, syarikat minyak dan gas negara itu berkata Sabah Shell Petroleum Co Ltd merupakan pengendali projek GK dengan kerjasama Petronas Carigali Sdn Bhd, ConocoPhilips Sabah Ltd, PTT Exploration and Production Public Company Ltd dan PT Pertamina Malaysia Eksplorasi Produksi.

Menurut Petronas, apabila siap sepenuhnya dalam suku pertama 2023, empat telaga terbabit akan menambah kira-kira 25,000 tong sehari kepada kapasiti pengeluaran GK yang sedia ada.

“Petronas amat berbangga dengan kegigihan kontraktor pengatur petroleum, termasuk penyedia perkhidmatan yang dengan sokongan kukuh kerajaan negeri Sabah, telah berjaya mengatasi cabaran projek tersebut terutama ketika kemuncak pandemik.

“Ini jelas membuktikan ketahanan ekosistem minyak dan gas tempatan. Biarpun kawasan cetek terus menyokong pengeluaran negara, (prospek) masa depan sebaliknya bergantung kepada peranan laut dalam yang merupakan satu perempat daripada jumlah keluasan luar pesisir kita,” kata Naib Presiden Kanan Petronas bagi Pengurusan Petroleum Malaysia (MPM) Mohamed Firouz Asnan.


Video air deras bukan di Tasik Kenyir – TNB

KUALA TERENGGANU, 31 Dis – Video air deras yang tular di media sosial kononnya berlaku di Tasik Kenyir, Hulu Terengganu, adalah tidak benar.

Tenaga Nasional Berhad (TNB) dalam satu kenyataan memaklumkan sungai yang dipaparkan di dalam video berkenaan adalah Sungai Telemong yang berdekatan dengan Pengkalan Gawi, di Tasik Kenyir.

“Namun aliran Sungai Telemong tidak mengalir masuk ke Tasik Kenyir dan paras air di empangan Tasik Kenyir masih selamat dan terkawal.

“TNB menasihatkan orang ramai supaya tidak berkongsi berita yang tidak sahih di media sosial,” menurut kenyataan yang dimuat naik dalam Facebook rasmi TNB Care itu.

Semalam video berdurasi 18 saat yang dimuat naik di aplikasi TikTok itu memaparkan air sungai deras hingga melimpah ke jambatan, dengan lokasinya dikatakan di Tasik Kenyir.- BERNAMA


Pangsapuri tawar penginapan jangka pendek ‘bunuh’ industri perhotelan

AYER KEROH 11 Ogos – Pemain industri perhotelan mahu premis yang menawarkan penginapan sewa jangka pendek atau ‘short term rental unit’ menerusi aplikasi dalam talian diselaraskan oleh kerajaan sama seperti industri perhotelan.

Exco Persatuan Hotel Bajet Malaysia (MyBHA) dan Persatuan Hotel Malaysia (MAH) Melaka, Sazali Sabri berkata ia berikutan pertambahan penginapan berkenaan semakin menggugat industri perhotelan di negeri ini.

“Pemilik boleh menurunkan harga sewa lebih rendah daripada kami hotel yang berlesen ini disebabkan mereka tidak perlu membayar apa-apa lesen atau cukai yang seperti kami perlu bayar.

“Tidak perlu mohon lesen perniagaan, tiada sijil kebakaran, tiada bayaran enam peratus cukai perkhidmatan, cukai pelancongan, cukai warisan, tidak perlu isytihar keuntungan kepada Lembaga Hasil Dalam Negeri (LHDN) dan banyak lagi,” katanya kepada Melaka Hari Ini di sebuah hotel, di sini, hari ini.

Katanya, jika perkara itu dibiarkan industri perhotelan seperti mereka semakin terjejas kerana ramai pelancong memilih untuk menginap di premis ‘short term rental’ tersebut dengan tawaran istimewa yang belum tentu berkualiti dan selamat.

“Lebih 1,500 unit penginapan seperti ini sudah ada di Melaka, bayangkan kalau lebih banyak pembinaan apartment baharu, sudah tentu semakin banyak penginapan seperti ini.

“Kita bukan mahu pengoperasian mereka ditutup atau dihentikan, cuma biarlah dikawal selia oleh kerajaan sama seperti kami pihak industri perhotelan yang sah.

“Ini memang menggugat perniagaan hotel-hotel terutama hotel bajet kerana mereka terpaksa berdepan dengan penginapan tanpa lesen seperti jenis ‘short term rental’ ini,” katanya.

“Kami percaya kalau penginapan tersebut dikawal selia, akan ada keuntungan kepada kerajaan sebab dapat kutip semua cukai-cukai tersebut daripada mereka,” katanya.


The Straits Hotel tawar pakej istimewa sepanjang Ramadan

BANDA HILIR 10 April – The Straits Hotel dan Suites serta Nobel Resort Hotel Melaka menawarkan pakej Ramadan istimewa bernilai RM228 termasuk penginapan sepanjang Ramadan ini.

Pengurus Operasi The Straits Hotel dan Suites Melaka, Helmi Lamwi berkata, selain majlis iftar dan penginapan, pakej turut mengandungi menu sahur dan harga tambahan RM50 untuk tempahan hujung minggu.

“Bagi The Straits Hotel dan Suites Melaka, kita dikenali dengan keistimewaan atau signature hotel iaitu masakan gulai kawah dan hidangan kambing golek bakar.

“Kita menyediakan enam stesen masakan dan lebih 50 hidangan masakan tradisi masyarakat Melayu yang disediakan oleh chef dari Kelantan dan Terengganu,” katanya.

Beliau ditemui pemberita selepas majlis pelancaran Bufet Ramadan The Straits Hotel dan Suites oleh EXCO Pelancongan, Warisan dan Kebudayaan negeri, Datuk Muhammad Jailani Khamis.

Menurut Helmi, sejak diperkenalkan kepada pengunjung 5 April lalu, pakej Ramadan tersebut berjaya mendapat sambutan mengalakkan dan menarik kunjungan lebih 200 orang.

Malah katanya, sejak fasa endemik bermula 1 April lalu, kunjungan pelancong ke hotel itu meningkat 60 peratus dengan sebahagian besar pelancong dari negara jiran Singapura.

“Namun dalam tempoh dua hingga tiga bulan lalu, nampaknya keadaan bertambah menjadi lebih baik dan hari ini, keadaan seperti sudah kembali normal dengan tempahan bilik semakin sibuk,” katanya.

Katanya, The Straits Hotel & Suites Melaka dengan gabungan bersama Nobel Resort Hotel menyediakan sebanyak 700 bilik hotel pada harga sekitar RM100 lebih hingga RM500.


Hampir 170,000 saman AWAS dikeluarkan sejak September 2018

KUALA LUMPUR 10 Sept – Sebanyak 169,315 saman dikeluarkan Jabatan Pengangkutan Jalan (JPJ) menerusi kamera Sistem Keselamatan Kesedaran Automatik (AWAS) sejak kerajaan mengambil alih pengoperasiannya daripada pihak swasta.

Timbalan Menteri Pengangkutan Hasbi Habibollah berkata sepanjang tempoh 1 Sept 2018 sehingga Disember tahun lepas, sejumlah RM6.9 juta kompaun juga berjaya dikutip.

“Kajian Institut Penyelidikan Keselamatan Jalan Raya Malaysia (MIROS) mendapati AWAS atau AES dapat mengurangkan 95 peratus jumlah risiko kemalangan di persimpangan lalu lintas dan jalan raya yang dipasang kamera,” katanya semasa sesi soal jawab di Dewan Negara di sini hari ini.

Beliau menjawab soalan Senator Prof Emeritus Tan Sri Dr Ibrahim Shah Abu Shah yang ingin tahu jumlah saman dan kompaun yang dikutip sepanjang tempoh itu.

Sementara itu, menjawab soalan Senator Datuk Kesavadas A. Achayuthan Nair mengenai langkah strategik bagi mengurangkan kadar kematian penunggang motosikal akibat kemalangan jalan raya memandangkan mereka lebih berisiko tinggi, Hasbi berkata statistik kemalangan jalan raya bagi tahun lepas mencatatkan 6,167 kematian dengan 64 peratus daripada jumlah itu melibatkan penunggang dan pembonceng motosikal.

Beliau berkata kementerian memandang serius mengenai perkara-perkara yang boleh mengakibatkan kemalangan jalan raya justeru kementerian melalui agensi di bawahnya telah menjalankan pelbagai bentuk kempen dan advokasi yang berterusan seperti Program Tiada Minggu Tanpa Advokasi (TMTA) di seluruh negara.

Selain itu katanya, program kesedaran menerusi sesi ceramah dan kempen keselamatan jalan raya di organisasi kerajaan, swasta, komuniti setempat, di sekolah dan institusi pengajian tinggi turut dilaksanakan.

“Mesej-mesej peringatan juga dikeluarkan di stesen-stesen televisyen menerusi slot wawancara, iklan dan ‘crawler’, hebahan di radio-radio dan juga media sosial yang dilaksanakan sepanjang tahun bagi mengubah sikap dan mendidik pengguna jalan raya.

“Selain itu, kementerian melalui MIROS juga telah banyak melakukan usaha promosi, kursus dan latihan berkaitan keselamatan jalan raya terutamanya kepada golongan berisiko tinggi seperti penunggang motosikal termasuklah program Sokongan Keselamatan Perjalanan yang masih berjalan,” katanya.


Agong berangkat ke Majlis Munaqasyah Agama kali keempat di Istana Negara

KUALA LUMPUR 9 Nov (- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan berangkat menghadiri Majlis Munaqasyah Pengurusan Hal Ehwal Islam Negeri-Negeri Di Bawah Naungan Yang di-Pertuan Agong di Istana Negara, di sini hari ini.

Keberangkatan tiba Al-Sultan Abdullah ke majlis itu pada 10 pagi disambut barisan kepimpinan Jabatan Kemajuan Islam Malaysia (Jakim) dan jabatan serta agensi agama Islam serta para mufti negeri-negeri di bawah naungan Seri Paduka.

Negeri-negeri di bawah naungan Seri Paduka ialah Pahang, Wilayah Persekutuan, Pulau Pinang, Melaka, Sabah dan Sarawak, seperti yang termaktub di bawah Perkara 3(2), 3(3) dan 3(5) Perlembagaan Persekutuan.

Majlis Munaqasyah itu dianjurkan atas inisiatif dan cetusan idea Seri Paduka dengan tujuan utama bagi membincangkan dan memperhalusi isu hal ehwal Islam di negeri-negeri di bawah naungan Baginda serta memantapkan agensi agama di setiap negeri berkenaan.

Majlis hari ini adalah kali keempat seumpamanya dianjurkan bersama antara Istana Negara dan Jakim dengan kali pertama diadakan pada 20 Jun 2019, kedua pada 7 Okt 2019 dan ketiga pada 6 Feb tahun lepas.

Terdapat enam kertas kerja yang dipersembahkan kepada Seri Paduka iaitu Pengawalan Aliran Pemikiran Liberal dan Pengukuhan Pegangan Agama dalam Kalangan Masyarakat Bandar; dan Pemerkasaan Mahkamah Syariah Melalui Peningkatan Hieraki Mahkamah Kepada Empat Peringkat.

Selain itu, ialah kertas kerja berkaitan Kaedah Pelaburan Harta Zakat; Program iTEKAD: Memperkasa Sosioekonomi Ummah; Penggubalan Akta Profesion Guaman Syarie Bagi Pemakaian di Wilayah-Wilayah Persekutuan; dan Perpecahan Umat Islam Akibat Perbezaan dan Taksub Kepada Aliran Pemikiran Agama.

Rumusan daripada pembentangan kertas-kertas kerja itu akan dikemukakan oleh Seri Paduka ke Mesyuarat Majlis Raja-Raja yang ke-257 yang dijadualkan berlangsung pada 24 dan 25 Nov ini. -BERNAMA


Lapan negara tolak cadangan tangguh Sukan SEA ke tahun depan- MOM

KUALA LUMPUR 9 Jun – Lapan negara termasuk Malaysia menolak cadangan penganjur Sukan SEA ke-31 di Hanoi, Vietnam untuk menangguhkan temasya dwitahunan itu ke Mei atau Jun tahun depan.

Presiden Majlis Olimpik Malaysia (MOM) Tan Sri Mohamad Norza Zakaria berkata, penolakan cadangan itu bagi memberi ruang kepada penganjur untuk mengemukakan tawaran baharu yang boleh memuaskan hati semua negara bertanding, dalam tempoh dua minggu lagi.

“Lapan negara menolak cadangan itu termasuk Malaysia, dua negara termasuk Vietnam menyokongnya manakala Laos tidak membuat keputusan,” katanya kepada Bernama hari ini.

Isnin lalu, Bernama melaporkan Mohamad Norza tidak bersetuju dengan cadangan penangguhan itu memandangkan atlet negara bakal mengharungi kalendar sukan yang padat seperti penyertaan di Sukan Olimpik Musim Sejuk Beijing dari 4-20 Februari, Sukan Komanwel Birmingham (28 Julai-8 Ogos) dan Sukan Asia Hangzhou (10-25 September).


Adly tewaskan Pak Wan di Alor Gajah

ALOR GAJAH 20 November – Mantan Ketua Menteri Melaka mewakili Pakatan Harapan (PH) Adly Zahari, menang di kerusi Parlimen Alor Gajah, dalam Pilihan Raya Umum ke-15 (PRU15) dengan 890 undi majoriti.

Beliau yang merupakan antara calon ‘heavy-weight’ bertanding di kerusi ‘panas’ itu memperoleh 28,178 undi menumpaskan pencabar terdekatnya Shahril Hamdan daripada Barisan Nasional dengan undi sebanyak 27,288.

Adly yang juga Pengerusi PH Melaka menumpaskan penyandang kerusi Parlimen Alor Gajah, Datuk Seri Mohd Redzuan Md Yusof, mewakili Perikatan Nasional (PN) yang memperoleh sebanyak 17,211 undi.

Sementara itu calon Pejuang yang juga Pengerusi Gerakan Tanah Air (GTA) Melaka, Muhammad Nazriq Abdul Rahman berada pada keputusan tercorot dengan hanya memperoleh sebanyak 323 undi.

Keputusan rasmi itu disahkan Pegawai Pengurus Suruhanjaya Pilihan Raya (SPR), Datuk Saiful Hazwa Kipli di Pusat Penjumlahan Rasmi Undi PRU15 di Dewan Taming Sari, Universiti Teknologi MARA (UiTM) Lendu, di sini, malam tadi.

Kerusi Parlimen Alor Gajah membabitkan lima Dewan Undangan Negeri (DUN) iaitu Rembia, Gadek, Asahan, Machap Jaya dan Tangga Batu, merekodkan 79.20 peratus daripada 92,749 pengundi berdaftar yang telah menunaikan proses demokrasi itu.


Sidang Parlimen mula 13 Februari, PM bentang Belanjawan 24 Februari – Speaker

Mengesahkan perkara itu kepada Bernama, Yang Dipertua Dewan Rakyat Datuk Johari Abdul memaklumkan belanjawan itu akan dibentangkan Anwar yang juga Menteri Kewangan pada sidang Dewan Rakyat bermula pada 13 Feb.

“Ya benar, Bajet 2023 akan dibentang pada 24 Feb depan…secara keseluruhan, proses pembentangan bajet dan perbahasan termasuk urusan jawatankuasa serta dasar akan mengambil masa 21 hari.

“Notis Mesyuarat Pertama akan dikeluarkan Setiausaha Dewan Rakyat Dr Nizam Mydin Bacha Mydin untuk edaran kepada Ahli-Ahli Parlimen kelak,” katanya ketika dihubungi hari ini.

Johari berkata persidangan Dewan Rakyat dijadualkan bermula pada 13 Feb dengan istiadat pembukaan oleh Yang di-Pertuan Agong dan persidangan itu berlangsung selama 29 hari turut melibatkan urusan-urusan kerajaan yang lain.

Johari berkata sidang Parlimen selama dua hari pada 19 dan 20 Nov lepas masing-masing bagi melaksanakan undi percaya terhadap Anwar bagi mengesahkan keabsahannya sebagai Perdana Menteri selain pembentangan peruntukan khas atau Bajet Mini.

Dewan Rakyat kemudiannya meluluskan peruntukan khas itu bagi tujuan perbelanjaan perkhidmatan membabitkan wang sejumlah RM107,718,676,650 merangkumi bayaran gaji kepada penjawat awam, utiliti, biasiswa, bantuan kebajikan serta perkhidmatan pendidikan dan kesihatan.

Sebelum ini, Belanjawan 2023 telah dibentangkan oleh kerajaan pimpinan Perdana Menteri kesembilan Datuk Seri Ismail Sabri Yaakob pada 7 Okt lepas sebelum Dewan Rakyat dibubarkan 10 Okt bagi memberi laluan kepada Pilihan Raya Umum ke-15. – BERNAMA


Piala AFF: Dua pemain Harimau Malaya positif COVID-19

KUALA LUMPUR, 5 Dis – Sehari sebelum aksi pertama saingan Piala AFF 2020 menentang Kemboja, skuad Harimau Malaya dikejutkan dengan berita dua pemainnya didapati positif COVID-19.

Pengurus pasukan Datuk Mohd Yusoff Mahadi berkata, kedua-dua pemain tersebut didapati positif dalam ujian saringan masuk ke Singapura di Lapangan Terbang Changi pada Jumaat, namun kesemua ahli pasukan yang lain tidak dijangkiti.

Beliau berkata dua pemain berkenaan telah diarahkan menjalani kuarantin selama 10 hari mengikut protokol Kementerian Kesihatan Singapura, dengan ujian COVID-19 dilakukan pada setiap hari.

Mohd Yusoff, yang juga merupakan Timbalan Presiden Persatuan Bola Sepak Malaysia (FAM), turut mengesahkan bahawa, pihak penganjur membenarkan skuad kendalian Tan Cheng Hoe meneruskan latihan dan cabaran di Piala AFF 2020.

“Kita masih sedang membincangkan mengenai keputusan memanggil pemain lain menggantikan dua pemain ini, kerana terdapat satu posisi yang agak kritikal. Cheng Hoe dijangka membuat keputusan pada malam ini,” katanya kepada Bernama ketika dihubungi di Singapura.

Cheng Hoe yang menyenaraikan 24 pemain ke Singapura, kini hanya mempunyai 21 pemain yang mampu beraksi esok, di mana pemain berdarah kacukan Malaysia-Belgium Dion Cools yang sedang beraksi bersama FC Midtjylland di Denmark, dijangka hanya menyertai skuad kebangsaan sebelum aksi terakhir kumpulan bertemu Indonesia pada 19 Dis ini.

Pertembungan antara Kemboja dan Malaysia selaku naib juara edisi 2018 akan berlangsung di Stadium Bishan 5.30 petang, pada aksi pertama Kumpulan B esok.

Skuad Harimau Malaya kemudian dijadualkan bertemu Laos pada 9 Dis sebelum berdepan cabaran Vietnam (12 Dis) dan Indonesia pada aksi terakhir.

Dalam perkembangan berkaitan, Setiausaha Agung Persatuan Bola Sepak Malaysia (FAM) Mohd Saifuddin Abu Bakar mengesahkan bahawa, jika status dua pemain berkenaan menjadi negatif, mereka boleh menyertai pasukan dengan serta-merta.

“Jika ujian selanjutnya bertukar status kepada negatif COVID-19, maka mereka akan dibenarkan untuk kembali menyertai aktiviti bersama pasukan dengan serta-merta dan juga dapat beraksi pada baki kejohanan ini,” katanya menerusi satu kenyataan hari ini.


Kes sembuh tinggi melebihi kes baharu

KUALA LUMPUR 18 Sept – Jumlah harian pesakit yang pulih daripada COVID-19 di Malaysia terus mengatasi jangkitan baharu apabila 17,205 kes pulih dilaporkan berbanding 15,549 kes baharu yang direkodkan setakat 12 tengah hari ini.

Ketua Pengarah Kesihatan Tan Sri Dr Noor Hisham Abdullah berkata perkembangan tersebut menjadikan jumlah kumulatif individu yang pulih daripada wabak tersebut kini seramai 1,840,453 orang.

Beliau berkata terdapat 1,165 pesakit sedang dirawat di unit rawatan rapi (ICU) merangkumi 888 kes disahkan COVID-19 manakala 277 kes disyaki, kemungkinan dan dalam siasatan.

“Sebanyak 689 kes memerlukan bantuan pernafasan melibatkan 401 kes positif sementara 288 kes disyaki, kemungkinan dan kes dalam siasatan,” katanya dalam kenyataan mengenai perkembangan COVID-19 hari ini.

Dr Noor Hisham berkata daripada jumlah kes baharu yang dilaporkan hari ini, 263 kes atau 1.7 peratus adalah kategori tiga (radang paru-paru), empat (perlu bantuan oksigen) dan lima (perlu bantuan pernafasan) manakala baki 15,286 kes atau 98.3 peratus dalam kategori satu (tidak bergejala) dan dua (bergejala ringan).

Beliau berkata daripada jumlah kes baharu itu juga, lima adalah kes import manakala 15,544 kes penularan dalam negara melibatkan 13,954 warganegara.

Beliau berkata 16 kluster baharu dikesan dalam tempoh 24 jam iaitu 10 kluster di tempat kerja, empat kluster komuniti dan dua kluster kumpulan berisiko tinggi.

Dr Noor Hisham berkata kadar kebolehjangkitan COVID-19 atau R-naught (Rt) di Malaysia semalam adalah 0.95 dengan semua negeri mencatat bacaan bawah 1.0 kecuali Sarawak yang mencatatkan nilai Rt paling tinggi iaitu 1.11 diikuti Terengganu (1.05), Perak dan Pahang (1.04), Johor (1.01) dan Pulau Pinang (1.00).

Dalam perkembangan lain, Dr Noor Hisham berkata 2,507 individu telah disaring melalui Projek Rintis Gelembung Pelancongan Langkawi pada hari ini dan seorang didapati positif melalui ujian RTK-Ag (kendiri) di Lapangan Terbang Antarabangsa Kuala Lumpur (KLIA).

Bagi individu yang disahkan positif, beliau berkata kes berada dalam kategori satu dan telah diberikan perintah Pengawasan dan Pemerhatian di Rumah (HSO) untuk menjalani kuarantin di rumah selama tempoh 10 hari.

“Bagi jenis ujian yang dijalankan pula, 2,481 individu telah menjalani ujian COVID-19 iaitu 2,468 RTK-Ag dan 13 RT-PCR manakala 26 individu lagi adalah kanak-kanak berumur enam tahun dan ke bawah yang dikecualikan menjalani ujian COVID-19.

“Daripada 2,507 individu yang disaring tersebut, 2,506 individu telah diluluskan untuk meneruskan perjalanan ke Langkawi iaitu 2,325 melalui kapal terbang dan 181 melalui feri,” katanya.


DUN Paya Rumput: Tiga rumah daif dibaik pulih

PAYA RUMPUT 21 Julai – Sebanyak tiga buah rumah yang usang dan daif di kawasan Dewan Undangan Negeri (DUN) Paya Rumput akan dibaik pulih dalam masa terdekat.

Setiausaha JAPERUN Paya Rumput Mohd Khawari Fazmi Zulkefli berkata, kerja itu membabitkan dua kediaman di Kampung Lanjut Manis sementara itu sebuah lagi di Kampung Tanah Merah.

Menurutnya inisiatif itu merupakan antara usaha dilakukan Ahli Dewan Undangan Negeri (ADUN) Paya Rumput Datuk Rais Yasin, bagi membantu masyarakat B40 tinggal di kediaman yang lebih selesa.

“Baru-baru ini, pemimpin setempat dan GiatMARA telah mengadakan lawatan ke rumah yang akan dibaik pulih bagi melihat senarai keperluan dan kerosakan yang dialami.


DUN DUYONG: Pentingnya komunikasi dalam selesaikan masalah penduduk

DUYONG 8 Jun: “Komunikasi sangat penting, ada masalah bincang dan ada isu selesaikan satu persatu jangan buat keras membatu,” itu kata Ahli Dewan Undangan Negeri (ADUN) Duyong Mohd Noor Helmy Abd Halem.

Menurut beliau, dalam menyelesaikan sesuatu masalah atau perkara, masyarakat perlu diberi penerangan sewajarnya serta faham dengan segala prosedur yang perlu dilakukan sebelum sesuatu tindakan diambil.

Beliau yang lebih dikenali dengan gelaran Mat itu berkata, fokusnya kini adalah memastikan projek Tebatan Banjir Duyong dapat dilaksanakan segera bagi kesejateraan dan juga keselesaan raykat.

“Dalam hal ini saya minta kontraktor, perunding dan Jabatan Pengairan dan Saliran (JPS) agar timbang tara antara peraturan dan budi bicara sebaik mungkin. Jangan hendak berkeras ikut buku sentiasa selain perlu ada tolak ansur sekiranya boleh.

“Beri penduduk penjelasan yang terang, fahamkan penduduk dengan prosedur serta skop kerja yang terlibat dan paling penting jangan sesekali mengakalkan penduduk Duyong,” katanya.

Noor Helmy menjelaskan, dirinya bukan seorang yang garang malah cuma bersikap tegas dalam mencari penyelesaian dan membantu penduduk selain turut mengingatkan penduduk Duyong sekiranya ada pihak yang mengaku dari JAPERUN Duyong dan meminta duit supaya tidak terpedaya.

“Kalau ada permintaan bukan-bukan jangan dilayan dan ada yang mengaku dari JAPERUN Duyong datang mengampu atau minta wang saku katanya sahaja menipu. Lepas itu hantarkan wajahnya ke Mat muka si penipu itu,” katanya.

Terdahulu, Noor Helmy mengadakan perjumpaan awal bersama JPS dan Majlis Bandaraya Melaka Bersejarah (MBMB) sebelum sesi Town Hall Rancangan Tebatan Banjir Duyong.


DUN AYER LIMAU: Ayuh imarahkan masjid, surau

AYER LIMAU 30 Mac – Pelbagai aktiviti dirancang diadakan di masjid dan surau dalam Dewan Undangan Negeri (DUN) Ayer Limau sepanjang Ramadan ini.

Ahli Dewan Undangan Negeri (ADUN) Ayer Limau, Datuk Hameed Mhyteen Kunju Basheer berkata, aktiviti bakal dianjurkan itu juga akan memberikan tumpuan kepada golongan asnaf.

“Kita akan rancang pelbagai aktiviti yang dijalankan di sembilan masjid dan 32 surau di DUN ini antaranya Taaruf Ramadan serta pelbagai lagi,” katanya kepada Melaka Hari Ini.

Terdahulu beliau menyempurnkan perasmian Program Majlis Penyampaian Watikah Ahli Jawatankuasa Masjid dan Surau serta Sumbangan Moreh Ramadan DUN Ayer Limau 2022, di Pejabat JAPERUN Ayer Limau, semalam.

Dalam program terbabit sebanyak 24 surau yang aktif dalam DUN itu menerima sumbangan sebanyak RM500 diikuti sembilan masjid masing-masing menerima sumbangan RM1,000 sebagai persiapan Ramadan ini.


Pembiayaan insurans kenderaan untuk penjawat awam dilancar

Dilancarkan Perdana Menteri Datuk Seri Ismail Sabri Yaakob di sini, myezycover.com yang boleh dimanfaatkan oleh kira-kira 1.6 juta penjawat awam termasuk yang bertaraf kontrak, dilaksanakan secara dalam talian serta turut menawarkan pelbagai manfaat untuk melindungi kenderaan daripada kemalangan serta bencana alam seperti banjir dan tanah runtuh.

“Melalui myezycover.com, penjawat awam boleh memperbaharui insurans kenderaan di hujung jari dengan mudah, jimat dan pantas. Nota Perlindungan Insurans diperoleh hanya dalam tempoh lima minit,” kata Ismail Sabri ketika melancarkan myezycover.com itu di sini hari ini.

Program pembiayaan insurans kenderaan Keluarga Malaysia myezycover.com itu telah diumumkan Ismail Sabri pada 1 Mei sempena sambutan Hari Pekerja 2022 bertemakan ‘Pekerja Tonggak Keluarga Malaysia Dalam Pemulihan Negara’.

Menghuraikan mengenai myezycover.com itu, Ismail Sabri berkata ia bercirikan kemudahan pembaharuan polisi insurans kenderaan dan cukai jalan melalui pembiayaan tanpa faedah atau sifar peratus dengan bayaran balik pembiayaan secara ansuran sehingga 10 bulan boleh dibuat melalui Skim Potongan Gaji Angkasa (SPGA).

Beliau berkata penjawat awam tetap dan bertaraf kontrak layak memohon skim pembiayaan insurans itu dengan syarat, nisbah hutang tidak melebihi 60 peratus daripada jumlah pendapatan bulanan.

“Inisiatif ini tidak berorentasikan komersial semata-mata. Apa yang paling penting, ia dapat membantu merealisasi konsep Keluarga Malaysia berasaskan indeks kebahagiaan, yang menjadi tanda aras komitmen dan kesungguhan kerajaan.

“Pada masa yang sama, usaha ini dapat membantu pegawai kerajaan mengurangkan tekanan kewangan, setiap kali mereka memperbaharui insurans kenderaan dan cukai jalan,” katanya.

“Program ini jelas membuktikan keprihatinan kerajaan terhadap kebajikan penjawat awam, selari dengan aspirasi Keluarga Malaysia yang menitikberatkan nilai keterangkuman, kebersamaan dan kesyukuran,” katanya kerajaan amat memahami kesukaran yang dihadapi oleh Keluarga Malaysia termasuk penjawat awam akibat pandemik COVID-19.

“Namun, Keluarga Malaysia sedang berhadapan cabaran kos sara hidup akibat ketidaktentuan geopolitik dan perubahan iklim. Ini termasuk konflik Russia-Ukraine yang dijangka berlarutan sehingga memberi kesan kepada pasaran komoditi makanan, bahan api serta gangguan rantaian bekalan,” katanya.

Ismail Sabri berkata hakikat tersebut turut memberi kesan kepada penjawat awam khususnya dalam kumpulan perkhidmatan sokongan, yang selama ini menyokong cita-cita kerajaan, teguh berdiri sebagai tulang belakang pentadbiran negara dalam apa jua keadaan mahupun rintangan.

“Menyedari hakikat Keluarga Malaysia khususnya penjawat awam berdepan dengan cabaran kelangsungan hidup dalam pasca pandemik, kerajaan telah merangka dan merealisasikan pelbagai program serta inisiatif, bagi meringankan beban hidup mereka,” katanya.

Program pembiayaan insurans kenderaan myezycover.com itu merupakan kerjasama strategik antara agensi awam, Kementerian Sumber Manusia dan swasta, yang dimeterai oleh Pertubuhan Keselamatan Sosial (Perkeso), Angkatan Koperasi Kebangsaan Malaysia Bhd (Angkasa) dan A Tech Insure Sdn Bhd.

Ismail Sabri berkata kerajaan sentiasa menyambut baik pelaksanaan projek secara kerjasama sektor awam swasta dalam semua bidang terutama yang memberikan impak positif serta manfaat besar kepada negara dan Keluarga Malaysia.

Sementara itu, Saravanan dalam ucapannya berkata idea mewujudkan myezycover.com itu timbul selepas pihaknya membuat kaji selidik mengenai kedudukan kewangan penjawat awam semasa tempoh Perintah Kawalan Pergerakan (PKP).

“Hasil kajian, kita (Kementerian Sumber Manusia) telah kenal pasti dua isu yang dihadapi penjawat awam golongan B40 dan M40. Mereka tidak mempunyai sebarang simpanan dan tiada jaringan keselamatan Perkeso,” katanya.

Turut hadir pada majlis pelancaran itu ialah Ketua Eksekutif Perkeso Datuk Seri Dr Mohammed Azman Aziz Mohammed, Presiden Angkasa Datuk Seri Dr Abdul Fatah Abdullah dan Pengerusi A Tech Insure Sdn Bhd Tan Sri Abu Kassim Mohamed.


Tersalah ambil picagari kosong ketika proses vaksinasi remaja

KUALA LUMPUR 2 Okt – Seorang petugas kesihatan (penyuntik) tersalah mengambil satu picagari kosong ketika proses vaksinasi ke atas seorang remaja berusia 12 tahun yang videonya tular baru-baru ini.

Timbalan Menteri Kesihatan I Datuk Dr Noor Azmi Ghazali berkata siasatan awal oleh ProtectHealth mendapati kejadian tersebut berlaku di pusat pemberian vaksin (PPV) Universiti Malaya (UM) pada 30 Sept lepas.

“Dalam kejadian pukul 3.16 petang itu, petugas kesihatan tersebut telah tersalah ambil satu picagari kosong yang masih belum digunakan dari ruangan meja yang sama dengan picagari berisi vaksin.

“Petugas kesihatan telah mengikut prosedur yang ditetapkan seperti menunjukkan vaksin dikeluarkan dari botol vaksin melalui picagari dan menunjukkan picagari berisi vaksin dengan dos yang sepatutnya kepada ibu remaja berkenaan,” katanya dalam kenyataan hari ini.

Dr Noor Azmi yang juga Pengerusi Jawatankuasa Bertindak Imunisasi COVID-19 Remaja (CITF-A) berkata setelah menunjukkan picagari berisi vaksin, petugas kesihatan berkenaan telah meletakkan sebentar picagari tersebut di atas meja untuk melakukan proses nyahkuman di lengan remaja sebelum memberikan suntikan.

“Bagaimanapun, beliau tersalah ambil picagari yang kosong dan membuat suntikan ke lengan remaja tersebut. Setelah selesai, petugas kesihatan itu menyedari kesilapan beliau dan memaklumkan kepada Pegawai Perubatan yang bertugas di PPV UM.

“Kedua-dua mereka segera mengadakan perbincangan dengan ibu bapa remaja tersebut. Setelah memahami penjelasan yang diberikan, ibu bapa remaja berkenaan telah memberi kebenaran untuk remaja tersebut diberikan suntikan vaksin di lengan yang berlainan mengikut Prosedur Dos Kurang,” katanya.

Dr Noor Azmi berkata Prosedur Dos Kurang merupakan garis panduan klinikal yang mencadangkan pemberian vaksin di lengan yang berlawanan jika dos pertama dianggap tidak mencukupi dan dos semula diperlukan.

“Pihak CITF-A amat kesal dengan kejadian ini dan ingin memohon maaf kepada ibu bapa dan remaja yang terlibat atas kesulitan yang berlaku.

“Kejadian ini disifatkan sebagai kesilapan ketika bertugas atau ‘human error’. Petugas kesihatan berkenaan telah diberi amaran untuk lebih berhati-hati dan mengikut prosedur yang ditetapkan,” katanya.

Tambahnya, prosedur dalaman juga telah ditambah baik dengan memastikan tiada picagari lain di ruangan meja yang sama ketika memberi suntikan bagi mengelakkan kejadian yang sama berulang.


Kekurangan tenaga kerja risaukan pekebun kecil

KLEBANG 3 Jun – Kekurangan tenaga pekerja dalam kalangan sebahagian pekebun kecil di kawasan Dewan Undangan Negeri (DUN) Klebang dilihat akan memberi impak kepada pengeluaran hasil sekiranya hal itu tidak ditangani.

Ahli Dewan Undangan Negeri (Adun) Klebang Datuk Lim Ban Hong berkata, beberapa aduan diterima pihaknya berhubung isu itu dan tindakan segera akan diambil.

“Untuk itu saya akan bersama pengusaha dusun, ladang dan petani akan berhubung dengan Kementerian Sumber Manusia dan Jabatan Tenaga Kerja (JTK) bagi membincangkan hal ini.

“Dengan tindakan ini diharap lebih ramai tenaga kerja akan dapat disalurkan kepada pengusaha dusun dan ladang termasuk pertanian dalam membantu meningkat hasil pengeluaran,” katanya.

Menurutnya, selain bergantung harap kepada tenaga kerja manusia dalam menjalankan aktiviti pertanian, para pengusaha juga perlu melakukan transformasi bagi mengurangkan kebergantugan.

Ujar Ban Hong, di DUN Klebang terdapat seramai 11 pengusaha yang aktif mengusahakan 15 hektar tanaman antaranya pisang, jagung mangga dan sayuran.


Pekebun dituduh bunuh rakan guna pisau

IPOH 15 Nov – Seorang pekebun dihadapkan ke Mahkamah Majistret di sini hari ini atas pertuduhan membunuh rakannya dengan menggunakan pisau, dua minggu lepas.

Tiada pengakuan direkodkan daripada S. Alphonsus, 40, sebaik pertuduhan dibacakan di hadapan Majistret Nur Melati Diana Abd Wahab kerana kes bunuh di bawah bidang kuasa Mahkamah Tinggi.

Lelaki itu didakwa membunuh R. Ravindran, 35, di Jalan Persiaran Jelapang 18, Taman Silibin di sini antara 1 dan 2 pagi, 4 Nov lepas.

Sementara itu, Alphonsus mengaku tidak bersalah atas pertuduhan didapati memasukkan dadah jenis methamphetamine ke dalam badannya di pejabat Bahagian Siasatan Jenayah Narkotik Ibu Pejabat Polis Daerah Ipoh pada 11 malam, 6 Nov lepas.

Pertuduhan mengikut Seksyen 15(1)(a) Akta Dadah Berbahaya (ADB) 1952 yang boleh dihukum di bawah seksyen sama yang boleh dikenakan denda maksimum RM5,000 atau penjara sehingga dua tahun, jika sabit kesalahan.

Peguam J. K. Kala yang mewakili tertuduh memohon supaya anak guamnya dibenarkan menggunakan selipar kerana mendakwa Alphonsus disahkan mengalami jangkitan kuman oleh doktor ketika dibawa ke hospital semasa dalam tahanan reman.

Nur Melati Diana membenarkan ahli keluarga memberikan selipar kepada tertuduh dan menetapkan 9 Feb depan untuk sebutan semula kes bagi menunggu laporan bedah siasat.


Belanjawan pertama PN lulus

KUALA LUMPUR 15 Dis. – Belanjawan pertama kerajaan Perikatan Nasional (PN) diluluskan di Dewan Rakyat hari ini apabila Rang Undang-undang Perbekalan 2021 (Belanjawan 2021) itu memperoleh sokongan majoriti ahli Parlimen.

Rang undang-undang itu diluluskan melalui undi belah bahagian selepas bacaan kali ketiga oleh Menteri Kewangan Tengku Datuk Seri Zafrul Tengku Abdul Aziz yang menyaksikan 111 ahli Parlimen bersetuju, 108 tidak bersetuju dan seorang tidak hadir.

Terdahulu, cubaan ahli Parlimen blok pembangkang untuk menggagalkan rang undang-undang tersebut ketika selesai penggulungan peringkat jawatankuasa, juga tidak berhasil apabila undi bahagian menyaksikan keputusan sama.

Rang Undang-Undang Perbekalan 2021 itu melalui tempoh 10 hari perbahasan dan penggulungan oleh setiap kementerian di peringkat jawatankuasa selepas diluluskan di peringkat dasar pada 26 Nov lepas.

Pada peringkat jawatankuasa, sembilan kementerian berdepan proses undi belah bahagian sebelum diluluskan iaitu Kementerian Kewangan; Kementerian Perusahaan Perladangan dan Komoditi; Kementerian Wilayah Persekutuan; dan Kementerian Perdagangan Antarabangsa dan Industri.

Turut melalui proses undi belah bahagian ialah Jabatan Perdana Menteri; Kementerian Pelancongan, Seni dan Budaya; Kementerian Pengangkutan; Kementerian Perumahan dan Kerajaan Tempatan; serta  Kementerian Komunikasi dan Multimedia.

Peruntukan mencecah RM322.5 bilion dicadangkan di bawah belanjawan tersebut, iaitu jumlah terbesar dalam sejarah negara, bagi membantu kerajaan mendepani pandemik COVID-19 dan impaknya terhadap kehidupan rakyat dan ekonomi negara.


Rakyat, perniagaan dan ekonomi jadi fokus utama 2022 – Tengku Zafrul

KUALA LUMPUR, 4 Dis – Tiga perkara penting iaitu rakyat, perniagaan dan juga ekonomi perlu diberikan fokus utama pada tahun 2022 bagi menjamin kesejahteraan negara, kata Menteri Kewangan Tengku Datuk Seri Zafrul Tengku Abdul Aziz.

Beliau berkata dengan kadar vaksinasi yang tinggi, beliau berharap ia dapat membantu ekonomi Malaysia untuk terus bergerak ke hadapan dan tidak lagi terkesan dengan pandemik COVID-19 seperti sebelum ini.

“Sekarang ada varian baharu tetapi masih tidak diketahui secara detail (terperinci). Jadi harapannya adalah ekonomi negara dapat capai sasaran antara 5.5 peratus hingga 6.5 peratus Keluaran Dalam Negara Kasar (KDNK),” katanya dalam rancangan Selamat Pagi Malaysia: Temubual bersama Menteri Kewangan sempena aspirasi Keluarga Malaysia 100 hari terbitan Radio Televisyen Malaysia (RTM), hari ini.

Dalam masa sama, Tengku Zafrul juga berharap semua perniagaan, terutamanya perusahaan mikro, kecil dan sederhana (PMKS) bangkit semula untuk memacu pertumbuhan ekonomi negara.

Menurutnya, dari segi kesejahteraan rakyat, kerajaan telah memperuntukkan sebanyak RM4.8 billion untuk menjana 600,000 peluang pekerjaan dalam Bajet 2022 yang diumumkan baru-baru ini.

Jelasnya, peruntukan itu adalah bagi mengurangkan kadar pengangguran yang memuncak sejak Mei tahun lepas iaitu pada kadar 5.3 peratus, dengan menyasarkan ia berada di bawah empat peratus pada 2022.

“Saya rasa sasaran penjanaan 600,000 pekerjaan adalah realistik kerana setakat 30 Nov 2021, kerajaan telah berjaya mewujudkan hampir 497,000 peluang pekerjaan, iaitu 99.3 peratus daripada sasaran 500,000 tahun ini

“Untuk tahun depan, kita ada sediakan program Jamin Kerja Keluarga Malaysia, dan antara inisiatif di bawah program ini adalah Malaysia Short-term Employment Programme atau MySTEP yang menawarkan lebih kurang 80,000 pekerjaan dalam sektor awam dan syarikat berkaitan kerajaan (GLC),” katanya.

Tengku Zafrul berkata dalam memastikan sasaran tersebut tercapai, kerajaan turut menyediakan latihan dan peningkatan kemahiran dengan menyasarkan 220,000 peluang pekerjaan, serta inisiatif insentif penggajian dengan kerjasama Pertubuhan Keselamatan Sosial (PERKESO) yang akan memberi manfaat kepada 300,000 pencari kerja.

Menurutnya, kerajaan juga memberikan respons kepada keluhan daripada PMKS dengan memperuntukkan sejumlah RM14.2 bilion kepada sektor tersebut dalam Bajet 2022 dengan strategi untuk membina kembali keupayaan dan menyokong pemulihan mereka.

Antara inisiatif yang telah diumumkan adalah pembiayaan mikro kredit berjumlah RM1.8 bilion melalui pelbagai agensi pelaksana seperti Tabung Ekonomi Kumpulan Urus Niaga (TEKUN), Agrobank, Bank Simpanan Nasional (BSN), Bank Rakyat dan Bank Negara Malaysia (BNM).

Sementara itu, bagi tempoh 100 hari kementerian tersebut menjalankan tugas, Tengku Zafrul berkata kerajaan telah memberi talian hayat kepada 11 juta rakyat Malaysia melalui pemberian Bantuan Prihatin Rakyat (BPR), Bantuan Khas COVID-19 (BKC) dan Bantuan Kehilangan Pendapatan (BKP) yang berjumlah RM8.8 bilion setakat November 2021.

Selain itu, Program Subsidi Upah (PSU) juga telah memberi manfaat kepada 1.9 juta pekerja serta sejuta PMKS telah dibantu melalui Geran Khas Prihatin (GKP), katanya. – BERNAMA


Agong, Permaisuri berbuka puasa bersama warga ATM

KUALA LUMPUR, 25 April – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan berangkat ke majlis berbuka puasa bersama warga Angkatan Tentera Malaysia (ATM) di Masjid Khalid Al-Walid, Kementerian Pertahanan, di Jalan Padang Tembak, di sini, hari ini.

Keberangkatan tiba Seri Paduka Berdua disambut Menteri Kanan Pertahanan Datuk Seri Hishammuddin Tun Hussein dan Panglima ATM Jen Tan Sri Affendi Buang.

Turut mengiringi, Ketua Setiausaha Kementerian Pertahanan Datuk Seri Muez Abd Aziz; Panglima Tentera Darat Jen Tan Sri Zamrose Mohd Zain; Panglima Tentera Laut Laksamana Tan Sri Mohd Reza Mohd Sany dan Panglima Tentera Udara Jen Datuk Seri Mohd Asghar Khan Goriman Khan.


Omicron: MPN akan adakan mesyuarat lebih kerap

KUALA LUMPUR, 7 Feb – Majlis Pemulihan Negara (MPN) akan mengadakan mesyuarat lebih kerap selepas ini susulan cabaran gelombang Omicron yang sedang dihadapi negara dan jumlah jangkitan COVID-19 yang semakin meningkat.

Pengerusi MPN Tan Sri Muhyiddin Yassin berkata MPN akan mengadakan mesyuarat esok dan hujung bulan ini bagi membincangkan langkah-langkah pemulihan negara.

“MPN perlu pastikan negara mampu menghadapi proses pemulihan dengan sebaik mungkin dalam jangka masa yang tidak terlalu panjang,” katanya kepada pemberita selepas majlis penyerahan geran penyelidikan Program Pembangunan Dasar MASA (MPDP) di sini, hari ini.

“Bagaimanapun saya masih berpendapat usaha kita belum lagi berjaya sepenuhnya. Apa lagi dengan cabaran pandemik yang masih berterusan, varian Omicron dan data mutakhir yang meningkat lebih daripada biasa,” katanya.

Malaysia mencatatkan trend peningkatan jangkitan harian COVID-19 sejak minggu lepas apabila kes positif mencecah lima angka sejak semalam dengan lebih 99 peratus merupakan kes kategori satu dan dua.

Mengulas mengenai geran penyelidikan MPDP oleh badan pemikir bebas Institut Masa Depan Malaysia atau MASA, Muhyiddin yang juga Pengerusi MASA berkata MPDP memberi peluang kepada ahli akademik dan pakar-pakar dalam pelbagai bidang untuk terlibat dalam Pelan Pemulihan Negara 2.0 yang sedang dirangka MPN.

Beliau berkata MPDP mendapat sambutan menggalakkan dengan sebanyak 134 kertas cadangan daripada 21 institusi pengajian tinggi awam (IPTA) dan swasta serta badan bukan kerajaan diterima.

“Daripada jumlah itu, 30 kertas cadangan dari 10 IPTA dan institusi pengajian tinggi swasta (IPTS) tempatan diterima, merangkumi bidang ekonomi, sosial, kebajikan, pendidikan serta pembangunan lestari,” disenarai pendek, katanya.

Muhyiddin berkata mereka yang terpilih menerima geran penyelidikan RM10,000 untuk setiap ringkasan polisi yang bakal dihasilkan selain digalak menerbitkan laporan penyelidikan masing-masing dalam jurnal dalam dan luar negara. – BERNAMA


Vaksinasi remaja: Malaysia catat pencapaian penting

KUALA LUMPUR, 6 Dis – Malaysia mencatatkan pencapaian penting hari ini apabila 90 peratus daripada populasi remaja berusia antara 12 hingga 17 tahun telah menerima sekurang-kurangnya satu dos vaksin COVID-19, kata Menteri Kesihatan Khairy Jamaluddin.

“Kami telah mencapai kejayaan penting hari ini dengan 90 peratus daripada populasi berumur 12-17 tahun telah menerima sekurang-kurangnya satu dos vaksin COVID-19. Bagi warga emas, sila dapatkan segera dos penggalak anda kerana ia telah tersedia,“ katanya dalam catatan di Twitter beliau hari ini.

Sebanyak 2,830,449 individu atau 90 peratus daripada populasi remaja berusia antara 12 hingga 17 tahun menerima satu dos vaksin COVID-19, setakat 11.59 malam tadi.

Bagi populasi dewasa, sebanyak 22,722,055 individu atau 97.1 peratus telah melengkapkan vaksinasi mereka, manakala 23,049,440 atau 98.5 peratus lagi menerima sekurang-kurangnya satu dos vaksin COVID-19.

Sementara itu, bagi vaksinasi harian, sebanyak 54,517 dos vaksin diberikan semalam melibatkan 1,713 dos pertama, 2,605 dos lengkap serta 50,199 dos penggalak.

Sementara itu, dalam catatan berasingan, Khairy memaklumkan nilai Rt (kadar kebolehjangkitan) di Malaysia kini telah menghampiri 1.0 semula dan mengingatkan orang ramai untuk meningkatkan langkah pencegahan dan sentiasa mengamalkan TRIIS iaitu ‘Test, Report, Inform, Isolate dan Seek’.

“Rt menghampiri 1 semula. Dua minggu lepas bila (Rt) melepasi 1, kita semua telah mainkan peranan untuk menurunkan balik angka Rt. Yakin kita boleh. (Pakai) pelitup, (jaga) jarak, elak (tempat) sesak, (ambil) dos penggalak, jaga ibu bapa dan (amalkan) #TRIIS,” katanya. – BERNAMA


Sarawak, Kelantan beralih ke fasa empat PPN Isnin ini – Hishammuddin

KUALA LUMPUR, 31 Dis – Kerajaan bersetuju supaya Sarawak dan Kelantan, beralih ke Fasa Empat Pelan Pemulihan Negara (PPN) Isnin ini, menurut Menteri Kanan Pertahanan Datuk Seri Hishammuddin Tun Hussein.

Beliau berkata keputusan itu diambil selepas mengambil kira penilaian risiko semasa yang dilaksanakan Kementerian Kesihatan (KKM) dan Majlis Keselamatan Negara (MKN).

Dengan peralihan di kedua-dua negeri berkenaan dari Fasa Tiga sebelum ini, ia bermakna seluruh negara kini berada di Fasa Empat PPN.

“Saya mengucapkan setinggi-tinggi penghargaan dan tahniah kepada semua pihak khususnya Kerajaan Negeri yang bertungkus-lumus mengurus situasi pandemik di negeri masing-masing terutama demi memenuhi nilai ambang yang ditetapkan di bawah PPN,” katanya dalam satu kenyataan hari ini.

Hishammuddin bagaimanapun menyeru orang ramai agar tidak berasa terlalu selesa, memandangkan COVID-19 masih merupakan satu ancaman kepada keselamatan dan kesihatan terutama dengan penularan varian Omicron.

“Pakai pelitup muka, amal penjarakan fizikal, dapatkan dos penggalak sekiranya layak, lakukan ujian pengesanan COVID-19 secara berkala dan amalkan TRIIS (Ujian, Laporan, Asingkan, Maklumkan, Cari). dengan sebaik mungkin.

“Tahun 2021 sarat dengan ujian dan cabaran namun alhamdulillah kita telah dapat laluinya bersama-sama. Marilah kita doakan, semoga tahun 2022 menjadi tahun yang lebih bermakna buat diri, keluarga dan negara. InsyaAllah,” katanya.- BERNAMA


Guru enggan divaksin tidak boleh mengajar secara bersemuka

KANGAR 3 Sept – Kementerian Pendidikan Malaysia (KPM) menetapkan guru yang enggan menerima vaksin COVID-19 tidak akan dibenarkan mengajar secara bersemuka di dalam kelas serta berinteraksi dengan pelajar apabila sesi persekolahan dibuka pada 3 Oktober ini.

Menteri Kanan Pendidikan Datuk Dr Radzi Jidin berkata, tindakan itu diambil bagi memastikan ibu bapa yakin bahawa persekitaran sekolah selamat untuk anak-anak mereka.

“Sehingga kini, terdapat 2,500 guru di negara ini masih tidak divaksinkan dan sebanyak 96.7 peratus telah menerima sekurang-kurangya satu dos vaksin dan 85.26 peratus telah melengkapkan dua dos vaksin,” katanya.

Beliau berkata demikian pada sidang media selepas menghadiri Sesi Libat Urus Menteri Kanan Pendidikan Bersama Guru Sekolah Rendah di sebuah hotel di sini hari ini.

Radzi berkata, selain tenaga pengajar dan kakitangan sekolah, pekerja perkhidmatan sokongan sekolah seperti pekerja kantin, pekerja kebersihan dan pengawal keselamatan yang berada di sekolah juga wajib menjalani proses vaksinasi terlebih dahulu.

“Setakat ini sebanyak 73.71 peratus daripada pekerja perkhidmatan sokongan sudah lengkap menerima dua dos vaksin manakala 89.43 peratus lagi sudah menerima satu dos suntikan vaksin,” katanya.


10 juta orang terpaksa berpindah akibat konflik di Ukraine – PBB

ANKARA, 21 Mac – Konflik Rusia-Ukraine memaksa 10 juta penduduk meninggalkan kediaman mereka, lapor Agensi Anadolu memetik ketua agensi pelarian Pertubuhan Bangsa-Bangsa Bersatu (PBB).

“Perang di Ukraine sangat dahsyat sehingga 10 juta orang melarikan diri – sama ada berpindah di dalam negara, atau menjadi pelarian di luar negara,” ciap Pesuruhjaya Tinggi PBB bagi pelarian Filippo Grandi di Twitter pada Ahad.

“Antara tanggungjawab pihak yang melancarkan perang, di mana sahaja di dunia, adalah penderitaan yang ditanggung orang awam kerana terpaksa meninggalkan rumah mereka.”

Menurut data PBB, hampir 3.4 juta pelarian meninggalkan Ukraine sejak perang tercetus pada 24 Feb lepas dengan lebih 2 juta diterima oleh negara jiran Poland, hampir 530,000 oleh Romania dan lebih 362,000 oleh Moldova.

Perang itu telah meragut nyawa sekurang-kurangnya 847 orang awam dan menyebabkan kira-kira 1,400 cedera di Ukraine, kata PBB, sambil menegaskan bahawa angka sebenar mungkin lebih tinggi kerana keadaan di lapangan menyukarkan pengesahan. – BERNAMA


Tunggu keabsahan PN bulan depan – Khairy

ISKANDAR PUTERI 8 Ogos – Ahli Parlimen Rembau Khairy Jamaluddin berharap UMNO dapat menunggu keabsahan kerajaan Perikatan Nasional (PN) dan Perdana Menteri Tan Sri Muhyiddin Yassin dibuktikan pada sidang Parlimen September ini.

Menteri Penyelaras Program Imunisasi COVID-19 Kebangsaan itu berkata, ini kerana beliau mahu meneruskan tugasnya bagi memastikan sasaran negara ke arah mewujudkan imuniti kelompok dapat dicapai.

Mengakui masih Ahli UMNO dan setia dengan parti, Khairy berkata apa yang penting baginya ketika ini ialah menjalankan tugas yang diamanahkan untuk meningkatkan kadar vaksinasi dalam negara.

“Biar saya buat kerja saya, vaksinasi ini soal nyawa rakyat Malaysia, selagi tidak ada undian, biarlah saya buat kerja. Bagi pihak UMNO, saya Menteri UMNO, nanti selepas kita dah selesai undi, boleh kita buat keputusan apa tindakan seterusnya,” katanya.

Ini kali pertama beliau bersuara selepas Presiden UMNO Datuk Seri Dr Ahmad Zahid Hamidi, dalam sidang media pada 3 Ogos lalu, memaklumkan penarikan sokongan Ahli Parlimen parti itu terhadap kerajaan.

“Saya masih lagi dalam kerajaan sebab saya ada masalah kepercayaan terhadap Presiden UMNO,” katanya sambil menambah isu tersebut timbul selepas Ahmad Zahid menghantar surat kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah mendakwa semua Ahli Parlimen UMNO menyokong Ketua Pembangkang Datuk Seri Anwar Ibrahim.

Khairy berkata, terdapat juga isu rakaman perbualan antara Ahli Parlimen Bagan Datoh itu dengan Anwar, yang pada mulanya dinafikan oleh Ahmad Zahid.


Keluarga Irwan kabur mengenai penemuan mayat Ahmad Norizan

KUALA LINGGI 21 Jan. Keluarga Irwan Radjab, 47, yang hilang ketika menjaring ikan di laut sejak 13 Januari lalu mendakwa belum dihubungi pihak berkuasa berhubung penemuan mayat seorang lelaki di Pulau Rupat Indonesia, semalam.

Anak sulungnya, Amirul, 20 berkata, sehubungan itu mereka tidak pasti sama ada mayat itu mempunyai kaitan dengan kes itu atau tidak dan masih menaruh harapan agar bapanya ditemui selamat.

“Maafkan kami, kami masih kabur dengan apa yang berlaku dan buat masa ini, tiada apa-apa yang boleh kami kata mengenai mayat lelaki yang djumpai di Pulau Rupat, Indonesia itu seperti dilaporkan media.

“Ini kerana belum ada mana-mana pihak berkuasa menghubungi saya atau ibu, Rosdiana Mongkin, 41. Jadi kami tetap berdoa agar bapa ditemui selamat,” katanya di kediamannya di Kampung Telok Gong, di sini hari ini.

Irwan dan rakannya, Ahmad Norizan Mohamad, 37, dilaporkan turun ke laut dari Jeti Nelayan Padang Temu, dekat bandaraya Melaka pada 13 Januari lalu tetapi tidak pulang selepas itu.

Pengarah Agensi Penguatkuasaan Maritim Malaysia (APMM) Melaka dan Negeri Sembilan, Kapten Maritim Haris Fadzillah Abdullah dilaporkan berkata, pihaknya yakin mayat ditemukan di Kampung Telok Lechah, Pulau Rupat, Indonesia semalam adalah Ahmad Norizan.

Katanya, hasil kerjasama dengan Pusat Sub Penyelamat Maritim (MRSC) Johor Bahru dan Pejabat Konsulat Jeneral Indonesia di Johor Bahru mengesahkan penemuan mayat itu berkaitan dengan operasi mencari dan menyelamat (SAR) dilaksanakan baru-baru ini.

Pihak Polis Republik Indonesia (Polri). Daerah Bengkalis memaklumkan mayat mangsa ditemukan berpakaian lengkap berwarna merah dan berseluar pendek, sama seperti kali terakhir dipakai mangsa sebelum dilaporkan hilang.

Turut ditemukan ialah lesen memandu tertera nama Ahmad Norizan Mohamad serta beberapa barangan peribadi miliknya dan POLRI sudah menghantar mayat itu ke Rumah Sakit Dumai, Indonesia.

Konsulat Muda Malaysia di Pekan Baru turut dimaklumkan penemuan mayat warganegara Malaysia itu dan kes diserahkan kepada pihak Konsulat Jeneral Malaysia di Indonesia untuk tindakan selanjutnya.


Sidang DUN: Isu kos sara hidup keutamaan Bajet 2023 Negeri Melaka – KM

SERI NEGERI 12 Disember – Bajet 2023 Negeri Melaka memberikan tumpuan kepada isu kos sara hidup dengan menyediakan pelbagai insiatif baharu yang lebih holistik, sekali gus mensejahterakan rakyat.

Ketua Menteri, Datuk Seri Utama Sulaiman Md Ali berkata sehingga 26 Oktober lalu seramai 1,283 penduduk miskin tegar direkodkan di Melaka, manakala seramai 6,558 lagi dikategorikan sebagai miskin.

“Dalam hal ini Kerajaan Negeri akan meneruskan bantuan menerusi inisiatif pertama seperti Care Sayang iaitu bantuan bulanan bagi golongan B40 yang dinaikkan kadar dari RM200 kepada RM230 sehingga RM250 untuk 5,394 penerima dengan peruntukan RM16.18 juta.

“Kedua Musa’adah Asnaf iaitu 16 skim bantuan zakat sedia ada ditambah baik untuk diagihkan kepada golongan fakir miskin, anak asnaf miskin dan anak Mualaf dengan implikasi kewangan RM13 juta.

“Ia meliputi bantuan ibu bersalin saguhati iringan Sya’adah, bantuan perubatan, bantuan pelajaran anak saudara baharu, bantuan bayaran guru agama utama, bantuan saraan anak mualaf, bantuan iktiar membasmi kemiskinan dan bantuan makanan,” katanya.

Beliau berkata demikian ketika membentangkan Rang Undang-Undang Enakmen Perbekalan (2023) 2022 pada Persidangan Keempat (Bajet), Penggal Pertama Dewan Undangan Negeri (DUN) Negeri Melaka Yang Kelima Belas, di Dewan Persidangan DUN, di sini, hari ini.


Tuntut segera pasport elak dilupuskan

BATU KURAU, 24 Julai – Rakyat Malaysia yang telah memperbaharui pasport secara dalam talian perlu menuntut segera dokumen berkenaan bagi mengelak daripada dilupuskan dalam tempoh 90 hari, kata Menteri Dalam Negeri Datuk Seri Hamzah Zainudin.

Beliau berkata perkara itu juga selaras dengan peraturan yang telah termaktub di bawah bidang kuasa Jabatan Imigresen Malaysia, yakni apabila seseorang itu telah membuat pasport, menjadi tanggungjawab juga kepada individu berkenaan untuk menuntutnya.

“Bukan menjadi bidang kuasa kepada Jabatan Imigresen pula untuk hantar kepada mereka, walaupun diakui mungkin terdapat masalah tertentu yang menyebabkan pasport berkenaan gagal dituntut,” katanya kepada pemberita selepas menutup Program Kita Demi Negara di Dewan Astaka Batu Kurau, hari ini.

Beberapa media sebelum ini melapokan Jabatan Imigresen Malaysia memaklumkan terdapat 2,600 pasport yang telah diperbaharui secara dalam talian yang masih tidak dituntut setakat ini.

Mengulas mengenai program hari ini, Hamzah berkata lebih 2,000 individu telah berdaftar sebagai Sahabat Kita Demi Negara yang berperanan sebagai mata dan telinga pihak kerajaan khususnya berkaitan isu melibatkan keselamatan negara.


Mayat wanita reput ditemukan di dalam tasik

Ketua Polis Daerah Putrajaya ACP A. Asmadi Abdul Aziz berkata pihaknya menerima panggilan orang awam yang menjumpai mayat itu kira-kira 6.55 petang.

“Pemeriksaan awal pasukan forensik mendapati keadaan mayat telah kembung, reput, kulit terkupas dan berbau busuk, bahagian kemaluan si mati didapati reput dan terurai daripada badan manakala rambut juga telah tertanggal,” katanya ketika dihubungi Bernama di sini hari ini.

Beliau berkata mayat juga ditemukan dalam keadaan telentang, berpakaian lengkap dan dipercayai berada di dalam air lebih kurang dua ke tiga hari.

“Pakaian mangsa ialah blazer berwarna hitam, kemeja-T berwarna biru, skirt mini jean berwarna hitam dan tali pinggang pada skirt berlogo Versace, mangsa turut memakai tiga bentuk cincin dan gelang tangan,” katanya.

A. Asmadi berkata ketinggian wanita itu kira-kira 160 sentimeter namun taraf kewarganegaraannya dan umur masih belum dapat dipastikan dan memohon orang ramai atau waris yang kehilangan ahli keluarga atau saksi kejadian tampil membantu siasatan.

Beliau berkata mayat telah dihantar ke Jabatan Forensik Hospital Putrajaya untuk bedah siasat dan kes diklasifikasikan awal sebagai mati mengejut (SDR) sementara menunggu laporan bedah siasat dan pengesanan identiti.

Katanya, orang awam terutama ahli keluarga yang mempunyai maklumat berkaitan kejadian serta mangsa diminta menghubungi Pusat Kawalan Daerah (DCC) Ibu Pejabat Polis Daerah (IPD) Putrajaya menerusi talian 03-88862145 atau pegawai penyiasat (IO) Insp Hafiza 019-8926572.


Tindakan CBP AS terhadap SDP terburu-buru, tidak berasas – Zuraida

KUALA LUMPUR, 31 Jan – Menteri Perusahaan Perladangan dan Komoditi Datuk Zuraida Kamaruddin berpendapat tindakan Jabatan Kastam dan Perlindungan Sempadan Amerika Syarikat (CBP AS) terhadap Sime Darby Plantation (SDP) atas alasan isu buruh paksa adalah terburu-buru dan tidak berasas.

“Saya dengan tegas ingin mengulangi bahawa industri minyak sawit Malaysia beroperasi di bawah piawaian ketat yang selaras dengan Matlamat Pembangunan Lestari (SDG) Pertubuhan Bangsa-Bangsa Bersatu.

“Kementerian juga bekerjasama rapat dengan Kementerian Sumber Manusia dan Kementerian Alam Sekitar dan Air bagi memastikan industri minyak sawit negara mematuhi undang-undang dan amalan domestik dan antarabangsa yang telah ditetapkan,” katanya menerusi kenyataan hari ini.

Zuraida berkata kementerian itu akan mendapatkan penjelasan lanjut berkenaan isu tersebut daripada agensi berkaitan di AS agar penyelesaian segera dapat dicapai.

“Selain itu, kementerian juga akan memperluas kerjasama sepenuhnya dengan agensi di AS dan negara lain supaya minyak sawit keluaran negara boleh didagangkan secara bebas di peringkat global,” katanya.

Katanya KPPK akan terus bekerja keras bagi memastikan kepentingan jangka panjang industri minyak sawit terjaga dan seterusnya membantu jutaan pekebun kecil sawit dan pihak berkepentingan lain.

“Saya juga menyeru seluruh rakyat Malaysia untuk bersama-sama dengan kementerian dalam usaha menangani propaganda anti-minyak sawit oleh negara-negara barat yang dengan jelas bertujuan menjatuhkan industri minyak sawit negara kita,” katanya.- BERNAMA


LTAM sibuk semula selepas tiga tahun

BATU BERENDAM 12 September – Terminal Lapangan Terbang Antarabangsa Melaka (LTAM) kembali sibuk dengan ketibaan dan pelepasan penerbangan domestik serta antarabangsa selepas tiga tahun ditutup akibat pandemik COVID-19.

Seterusnya, pesawat sama melakukan penerbangan dari LTAM ke Pekanbaru, Indonesia dengan membawa 50 penumpang termasuk Exco Pelancongan, Warisan dan Kebudayaan negeri, Datuk Muhammad Jailani Khamis.

Muhammad Jailani berkata, Kerajaan Negeri berbincang dengan pelbagai pihak diperingkat pusat dan antarabangsa bagi memastikan LTAM beroperasi semula selepas pintu sempadan negara dibuka 1 April lalu.

“Hari ini dalam sejarah, setelah hampir tiga tahun, LTAM menerima pendaratan penerbangan domestik dan pelepasan penerbangan antarabangsa. Ini adalah hasil perancangan dua negara dan kerjasama ini hanya memakan masa empat bulan untuk direalisasikan,” katanya.

Beliau berkata, demikian pada sidang media selepas menyambut ketibaan kumpulan pelancong pertama dari Pulau Pinang di LTAM, di sini, hari ini.

Hadir sama, Exco Kerja Raya, Pengangkutan, Kemudahan Awam, Infrastruktur dan Pengurusan Banjir negeri, Datuk Rahmad Mariman; Pengurus Besar Bahagian Promosi Pelancongan (BPP) Jabatan Ketua Menteri, Sa’ari Basiron; Pengurus Besar Kanan Strategi, Malaysia Airports Holdings Berhad (MAHB) dan Pengarah Perhubungan Awam dan Hal Ehwal Kerajaan Batik Air.

Mengulas lanjut, Muhammad Jailani berkata Melaka akan meneroka pasaran baharu bagi menarik lebih ramai pelancong dari India dan Brunei dalam usaha mengurangkan kebergantungan kepada pelancong Asia Timur seperti China, Taiwan selain Jepun.


DUN Pantai Kundor: 1,000 dodol diagih percuma di Pantai Puteri

PANTAI KUNDOR 17 April – Sebanyak 1,000 dodol diagih secara percuma kepada orang ramai di Pentas Budaya Pantai Puteri, bermula malam tadi.

Ahli Dewan Undangan Negeri (ADUN) Pantai Kundor Tuminah Kadi berkata, agihan juadah tradisi itu merupakan antara program yang dirangka bagi menghidupkan suasana Ramadan tahun ini.

Katanya, program itu diketuai Pemuda UMNO Dewan Undangan Negeri (DUN) Pantai Kundor dan dibantu oleh kesemua sayap pimpinan di setiap cawangan.

Istimewanya, Tuminah yang mesra dengan panggilan Kak Ina berkata, dodol berkenaan dimasak sendiri secara gotong-royong oleh hampir 100 pimpinan sayap sejak petang semalam.

“Alhamdulillah, saya cukup seronok dapat turut serta dan melihat kerjasama erat semua yang terlibat dalam menyiapkan empat kawah dodol dalam program ini.

“Setiap kawah dapat menyediakan kira-kira 250 dodol yang diisi dalam bekas plastik dan bekas anyaman daun nipah yang mana kesemuanya diagihkan kepada orang ramai yang lalu-lalang di Pantai Puteri.

“Walaupun julung kali diadakan, saya melihat sambutan yang diterima cukup baik dan insya-Allah kita akan menjadikan program ini sebagai acara tahunan setiap kali tiba bulan Ramadan,” katanya.

Tuminah berkata, selain dodol UMNO DUN Pantai Kundor juga bakal bergotong-royong menyiapkan 14 periuk bubur lambuk untuk diagihkan kepada orang ramai.

Ujar beliau, penyediaan bubur lambuk itu turut mendapat kerjasama beberapa agensi dan syarikat korporat termasuk Polis Diraja Malaysia (PDRM), Jabatan Kesihatan Negeri Melaka, Tanjung Bruas Port, Petronas, TKR Manufacturing dan lain-lain.

“Alhamdulillah, badan-badan korporat juga banyak menyumbang dalam merancakkan aktiviti sepanjang Ramadan di DUN Pantai Kundor termasuklah memberikan sumbangan kepada anak yatim dan asnaf.

“Kami di JAPERUN sangat mengalu-alukan sumbangan daripada badan korporat dalam memastikan sambutan perayaan kali ini memberi senyuman kepada warga Pantai Kundor,” katanya lagi.


Anak nafi bekas KSN Tun Ahmad Sarji meninggal dunia

KUALA LUMPUR 9 Ogos – Anak kepada bekas Ketua Setiausaha Negara Tun Ahmad Sarji Abdul Hamid menafikan laporan kematian bapanya yang tular di medial sosial.

Ariff Tuah Ahmad Sarji memaklumkan bapanya yang menerima rawatan di wad Unit Rawatan Rapi (ICU) COVID-19 Hospital Canselor Tuanku Muhriz (HCTM) Universiti Kebangsaan Malaysia (UKM) Cheras berada dalam keadaan stabil.

“Dengan rendah hati, saya sekeluarga mohon orang ramai terus doakan Allah SWT menganugerahkan kesembuhan dan mempermudahkan segala urusan untuk ayah saya,” katanya yang turut memaklumkan bapanya dimasukkan ke hospital pada 3 Ogos lalu.

Terdahulu, Persatuan Profesional Golf Malaysia (PGM) dalam hantaran di Facebook pada Jumaat memaklumkan Ahmad Sarji yang juga pengerusi persatuan itu dimasukkan ke wad ICU COVID-19 kerana komplikasi COVID-19.

Ahmad Sarji, 82, merupakan Ketua Setiausaha Negara dari 1990 hingga 1996 ketika era pentadbiran Perdana Menteri keempat Tun Dr Mahathir Mohamad.


Lebih 8 juta dos vaksin COVID-19 diberikan setakat semalam

KUALA LUMPUR 1 Julai – Sebanyak 8,083,685 dos vaksin telah diberikan kepada penduduk di negara ini setakat semalam di bawah Program Imunisasi COVID-19 Kebangsaan, kata Menteri Kesihatan Datuk Seri Dr Adham Baba.

“Sebanyak 258,773 dos vaksin COVID-19 diberikan semalam, melibatkan pemberian 163,756 dos pertama dan 95,017 dos kedua,” katanya dalam hantaran Twitter beliau hari ini.

Beliau berkata lima negeri yang mencatatkan penerimaan kedua-dua dos tertinggi ialah Selangor dengan 303,050 orang, diikuti Sarawak (250,011), Johor (244,400), Perak (209,174) dan Kuala Lumpur (198,655).


Melaka United kembali sertai MPFL

PERSATUAN Bolasepak Melaka United (MUSA) mengimpikan kembali menjadi kuasa besar futsal negara apabila mengesahkan penyertaan dalam Liga Perdana Futsal Malaysia (MPFL) musim 2021 selepas setahun menarik diri daripada saingan berkenaan.

Naib Presidennya Noor Azman Rahman berkata, memandangkan Melaka pernah menjuarai MPFL lelaki bagi edisi 2017 dan 2018, pihaknya berharap kegemilangan itu dapat dikembalikan apabila menghantar pasukan lelaki dan wanita pada edisi kali ini.

Bagaimanapun pihaknya tidak meletakkan harapan tinggi bagi futsal lelaki berikutan skuad itu dalam fasa pembentukan semula dengan hanya membariskan pemain muda dan kurang pengalaman.

“Tiada sasaran untuk lelaki kerana kita akan membariskan pemain berusia 25 tahun dan ke bawah, yang mana skuad itu kita sifatkan sebagai skuad pembangunan Melaka United.

“Namun, bagi skuad wanita, kita menyasarkan mereka muncul juara pada tahun ini memandangkan kita mempunyai beberapa pemain ternama yang memperkuatkan pasukan,” katanya ketika ditemui dalam Majlis Pelancaran Kejohanan Melaka Futsal League 2021 di Hotel MiTC.

Sementara itu, Pengerusi Jawatankuasa Futsal Dan Bola Sepak Pantai MUSA Ridzuan Ahmad berkata, penganjuran sulung Liga Futsal Melaka 2021 bermula 6 Mac depan adalah pentas untuk mencari bakat baharu futsal di negeri ini.

Katanya, menerusi kejohanan itu pihaknya akan meneliti pemain berpotensi untuk diserap dan diberi peluang menyarung jersi skuad futsal Melaka United dalam saingan MPFL.

“Sebelum ini kita mempunyai ramai pemain berbakat, namun semuanya sudah diambil pasukan luar. Jadi, untuk bina semula skuad futsal lelaki, kita perlu bermula dari bawah dengan mencari pemain berpotensi daripada kejohanan seperti ini,” katanya.


Tak sempat tengok wayang, remaja maut kemalangan

KESIDANG 20 September – Hasrat seorang remaja lelaki menonton wayang tidak kesampaian apabila dia maut selepas motosikal ditunggang terbabit kemalangan di Jalan Pokok Mangga, di sini, malam tadi.

Dalam kejadian kira-kira jam 9.15 malam, mangsa Muhammad Ammar Syahmi Rosli, 16, pelajar tingkatan empat maut di lokasi kejadian, sementara itu rakannya, membonceng tidak mengalami kecederaan.

Beliau berkata, siasatan awal dijalankan mendapati sebelum kejadian mangsa dalam perjalanan dari arah Malim menghala ke Banda Hilir manakala Mercedes Benz dipandu lelaki warga emas 67 tahun dari arah Klebang.

“Kemalangan dipercayai berlaku apabila Mercedes Benz terbabit hendak membelok masuk ke simpang Taman Sri Pandan, lalu berlaku kemalangan dengan motosikal ditunggang mangsa.

“Mayat mangsa dihantar ke Jabatan Forensik Hospital Melaka bagi proses bedah siasat selain kes disiasat mengikut Seksyen 41 (1) Akta Pengangkutan Jalan (APJ) 1987,” katanya.


Wajar kuat kuasa semula arahan pakai pelitup muka di tempat awam

AYER KEROH 7 Januari – Pemakaian pelitup muka di lokasi umum wajar dikuat kuasa semula di negeri ini bagi mencegah gelombang COVID-19 yang seterusnya.

Ketua Penyelidik Kumpulan Komunikasi Kesihatan Universiti Teknologi MARA (UiTM), Prof Madya Dr Abdul Rauf Ridzuan berkata, tindakan itu wajar dilaksanakan lebih awal susulan kebimbangan awam terhadap kemunculan varian baharu ketika ini.

“Saya amat menyokong hasrat Kerajaan Negeri untuk menguat kuasa semula arahan pemakaian pelitup muka, malah saya berpendapat ia perlu dilaksanakan lebih awal.

“Ini kerana ia dapat membantu rakyat bersedia memandangkan seperti pelaksanaan pada awal dahulu, rakyat memerlukan masa untuk menyesuaikan diri dengan pemakaian pelitup muka.

“Jadi, saya percaya, dengan ketetapan lebih awal, ia dapat mengelakkan rakyat berasa janggal dengan ketetapan tersebut dan pada masa sama penguatkuasaan dari semasa ke semasa perlu dilakukan,” katanya kepada Melaka Hari Ini.

Mengulas lanjut, beliau yang juga Ketua Pusat Pengajian Kolej Pengkomputeran, Informatik dan Media UiTM Cawangan Melaka berkata, sebagai sebuah negeri pelancongan, Melaka juga perlu mengambil kira kemasukan pelancong asing yang dijangka meningkat sepanjang tahun ini.

“Apa yang saya lihat seperti Pulau Pinang dan negeri lain, ramai rakyat telah mula memakai pelitup muka biarpun tiada penguatkuasaan dilaksanakan, tetapi di Melaka ia masih belum berlaku.

“Biarpun demi menjaga hubungan diplomatik antara kedua-dua negara, kerajaan perlu memikirkan langkah terbaik demi negara ini kerana kita tidak mahu perkara sama berulang lagi, dan seterusnya akan memberi kesan kepada rakyat,” katanya.


Lebih 22,000 permohonan Bantuan Khas COVID-19 dilulus dengan peruntukan RM28.6j

Timbalan Menteri di Jabatan Perdana Menteri (Tugas-tugas Khas) Datuk Mastura Mohd Yazid berkata bagi Bantuan Khas Pengurusan Kematian COVID-19, sebanyak 11,816 permohonan diluluskan dengan jumlah bantuan RM56.8 juta.

“Tiada peruntukan khusus pada 2022 daripada kerajaan bagi bantuan ini kerana ia menggunakan Tabung COVID-19 Agensi Pengurusan Bencana Negara (NADMA) yang menerima sumbangan daripada orang ramai, korporat, institusi diraja dan anggota pentadbiran,” katanya pada sesi soal jawab di Dewan Rakyat hari ini.

Beliau menjawab soalan Khoo Poay Tiong (PH-Kota Melaka) mengenai statistik terkini permohonan dan kelulusan Bantuan Khas COVID-19 dan bantuan pengurusan COVID-19 di bawah NADMA serta peruntukan kerajaan untuk dua bantuan tersebut bagi 2022.

Sekiranya berlaku gelombang COVID-19 yang seterusnya, Mastura berkata kerajaan akan menambah dana bagi menampung keperluan jika baki tabung COVID-19 NADMA tidak mencukupi untuk membuat bayaran.


Filem dokumentari beri pendedahan, siapa Panglima Awang

AYER KEROH 30 Mei – Filem dokumentari ‘Henry Of Malacca, A Malay and Magellan’ (Panglima Awang) mampu memberikan pendedahan mengenai sejarah Melaka dan menghargai pengembara Melayu pertama yang berlayar mengelilingi dunia.

Pengarah filem dokumentari itu, Pedro Palma berkata, menerusi karya itu ia secara tidak langsung memberikan gambaran sebenar mengenai Panglima Awang yang melakar sejarah sejak zaman kemasukan Portugis ke Melaka sekitar tahun 1511.

“Ramai yang tidak tahu atau ambil kisah Melaka mempunyai seorang anak jati yang telah mengelilingi dunia bersama seorang pelayar dikenali sebagai Ferdinand Megallan.

“Panglima Awang ketika itu berusia sekitar 15 tahun telah diambil Megallan ketika Portugis memasuki Melaka mempunyai kelebihan mampu berkomunikasi dalam pelbagai bahasa.

Beliau berkata demikian kepada Melaka Hari Ini selepas menghadiri pelancaran filem dokumentari itu di MBO Melaka Mall, di sini hari ini yang dirasmikan Yang di-Pertua Negeri, Tun Seri Setia Mohd Ali Mohd Rustam.

Hadir sama, Pengerusi Yayasan Dunia Melayu Dunia Islam (DMDI) Senator Datuk Mohd Ridhwan Mohd Ali, EXCO Pembangunan Belia, Sukan dan Badan Bukan Kerajaan (NGO), VP Shanmugam, EXCO Perumahan, Kerajaan Tempatan dan Alam Sekitar, Datuk Zaidi Attan dan EXCO Perpaduan, Hubungan Masyarakat, Tenaga Kerja dan Hal Ehwal Pengguna, Ngwe Hee Sem.


Pembelajaran secara penggiliran di sekolah rendah dihentikan pada masa sesuai

JOHOR BAHRU, 7 Mac – Kementerian Pendidikan (KPM) akan menghentikan pembelajaran bersemuka secara penggiliran di sekolah rendah pada masa yang sesuai dan tidak akan menunggu sehingga Program Imunisasi COVID-19 Kebangsaan Kanak-Kanak (PICKids) mencapai kadar vaksinasi 100 peratus.

Menteri Kanan Pendidikan Datuk Dr Radzi Jidin berkata pendekatan itu dibuat dengan mengambil kira keadaan negara yang sedang beralih kepada fasa endemik.

“Kita akan lihat kepada persekitaran keadaan, bincang dengan Kementerian Kesihatan (KKM) kerana semua sudah tersedia, vaksin tersedia, hanya tunggu anak-anak divaksinkan. Kalau kadar pengambilan tidak meningkat, maka dalam konteks ini sampai bila kita mahu gilirkan anak-anak ke sekolah.

Sampai masa sesuai kita akan kembalikan murid (di sekolah) yang lebih 600 orang (murid) ini kepada tanpa penggiliran,” katanya kepada pemberita selepas sesi penerangan Akujanji Perikatan Nasional (PN) bagi Pilihan Raya Negeri (PRN) Johor di sini hari ini.

Beliau berkata demikian mengulas sama ada kementerian akan meletakkan satu sasaran peratusan kadar vaksinasi dalam PICKids bagi menghentikan sistem penggiliran sekolah rendah.

Sebelum ini, Radzi mengumumkan sekolah rendah yang mempunyai jumlah enrolmen melebihi 600 murid, dikehendaki mengadakan pembelajaran bersemuka secara penggiliran bagi murid Tahun Tiga hingga Tahun Lima pada Penggal 1 Sesi Persekolahan 2022/2023, tidak lama lagi.

Sementara itu, Radzi berkata KPM komited dalam memastikan lebih ramai murid dapat hadir ke sekolah seperti biasa dan berada dalam keadaan yang selamat.

“Kita akan pantau keadaan semasa dan insya-Allah akan buka… sampai satu masa kita akan umumkan yang sekolah lebih 600 murid Tahun Tiga, Empat dan Lima juga tidak akan digilirkan lagi. Sebab itu kita beritahu ibu bapa lebih awal bahawa itu perancangan kita, maka ibu bapa perlu buat keputusan yang baik untuk anak-anak mereka,” katanya.

Radzi juga berkata mengikut data KKM, setakat semalam dilaporkan sebanyak 32.3 peratus kanak-kanak berusia lima hingga 11 tahun telah divaksinkan dan pelajar sekolah menengah secara umumnya melebihi 50 peratus.

“Kadar di sekolah rendah ini jauh lebih rendah. Kita sentiasa bekerjasama rapat dengan KKM supaya dapat bantu dalam apa sahaja bagi memudah cara proses vaksinasi untuk anak-anak berumur lima hingga 11 tahun ini,” katanya. – BERNAMA


Kedah on My Mind: Erecting the Memory of the 1821 Siamese Invasion

SIAMESE forces invaded Kedah in 1821 – to be exact on 12 November. That turned out to be the most brutal, bloodiest, protracted war the country has ever seen. It lasted until 1841. That war is the story of Kedah’s resistance to Siamese occupation. It has passed virtually unknown in the annals of the nation’s history.

Siam’s aggression and suzerainty over Kedah has been well narrated. But this episode evoked unhappy and angry memories amongst the Kedah natives. It began in 1820. That year, the governor of Nakorn Si’thammarat visited Bangkok on a mission that, apart from the other major issues of the anticipated Burmese invasion, was basically designed to seek King Rama II’s approval for the invasion of Kedah, and the extension of Siamese suzerainty over the other Malays states, especially Perak and Selangor.

According to historian R. Bonney in his book Kedah 1771-1821: The Search for Security and Independence (1971) the Governor had, among other things, accused Sultan Ahmad Tajuddin of being in contact with arch enemy the Burmese.

And Kedah has always been strategic and global. Kota Kuala Kedah was cosmopolitan and global for a few hundred years since the 16th century. The British “killed” it when they occupied Pulau Pinang. To the Siamese (and the British) the control of the Ithmus was vital. It provided access to both the Bay of Bengal and the Gulf of Siam. And control of the western and eastern seaboards of the northern part of the peninsular deprive either of this access.

The invasion was seen by the Siamese and the Burmese (perhaps also by the British who was privy to Siam’s intention) as having full military, diplomatic, economic and commercial implications. According to Bonney, Kedah with its ship-building centres and food resources was vital to the strategy. But the Siamese ambition to play the geopolitical game and gain control of the western seaboard bore great costs to lives and property.

Their appearance on a Sunday afternoon, 12 November of 1821 at Kota Kuala Kedah was unexpected. The Siamese explained their presence. Their armada had only wanted to procure supplies of rice for a surprise expedition against the Burmese. Soon after, heavily armed landing party slipped ashore, supported by more troops entering Kedah’s inland frontiers from the northern and eastern borders. It was well coordinated, swift and cruel. The occupation of Kedah by Siam ensued for the next two decades.

Many were tortured, speared, and bodies trampled by Siamese elephants. The unhappy memory among a small group of concerned Kedahans linger on. The people of Kedah were scattered. Some made their way to Pulau Pinang – a Kedah island whose status is still contested to this day. Between 1821 to 1823, some 11,000 fled to the island. Another 9,000 moved and settled in Seberang Perai.

Historian and scholar of Southeast Asia, Maziar Mozaffari Falarti in his 2009 thesis titled Kedah: the Foundations and Durability of Malay Kingship (later published as a book titled Malay Kingship in Kedah: Religion, Trade and Society, 2013) provided a powerful narrative of the Siamese invasion. He described the situation in Kedah then as rapidly deteriorating. Little is known about the precise population of pre-1821 Kedah, with estimates ranging from 40,000 to 180,000 but “it is thought that the population was reduced to less than 6,000 during the first six years of Siamese rule.

According to Falarti, thousands of Kedah’s population either perished or were enslaved during and after the invasion of 1821; and attempts by the Siamese to settle Siamese cultivators and other peoples in Kedah appeared to have had only limited success. The depopulation of Kedah has much ramifications on the demography of other parts of the peninsular stretching both toward the south, and the north which now Thai territory.

Even the Sultan was not spared. Soon after the Siamese invasion, they replaced Sultan Ahmad Tajuddin with his uncle and predecessor, Tunku Diauddin (or Ziaudin) who died in 1822. Sultan Ahmad Tajuddin, who acceded to the throne in 1803 (died 1845), fled to safety. He was followed by thousands of Kedah’s population. Subsequent there were revolts and uprisings in 1823-24, 1828-9, 1831-2, and 1838-9.

In 1838-9, a Malay uprising led by Tengku Mohammed Saad, the nephew of former Sultan Ahmad Tajuddin to recapture Kedah went on for six months. The Penang Gazette and Straits Chronicle dated 3rd November 1838 reported that 10 – 12,000 Malays had entered Kedah from “all directions.” This means that the resistance did not only come from within Kedah, but from other parts of Malay peninsula as well. The Perang Musuh Bisik (The War of the Whispering Enemy) can be said to be the longest war experienced by any Malay polity in memory. Kedah Darulaman turned into a wasteland, subsequently leading to the collective Malay distrust of the Siamese.

This year is the 200th anniversary of the war. Kota Kuala Kedah, the Kuala Kedah authorities, the Kedah state government and the federal government should mark its memory in more ways than a passing event. The memory of the war in the land of the Hikayat Merong Mahawangsa must be given life that it never had. A national memorial, listing all the names who vanquished must be erected.

There are no official records of those who lost their lives. Some that I spoke to in recent times put the figure as between 15,000 to 20,000. A national consciousness through a national narrative must begin in 2021. It is still not too late.

*Prof. Dato’ Dr. Ahmad Murad Merican is Professor of Social and Intellectual History with the International Institute of Islamic Thought and Civilization, International Islamic University (ISTAC-IIUM). He is a Senior Fellow with the Southeast Asia Research Centre and Hub at De La Salle University, Manila, the Philippines.


MUSA, MUFC kunjung hormat Tun Mohd Ali

AYER KEROH 11 Mac – Persatuan Bolasepak Melaka United (MUSA) dan Kelab Bolasepak Melaka United (MUFC), hari ini telah mengadakan kunjung hormat ke atas Yang di-Pertua Negeri Tun Seri Setia Mohd Ali Mohd Rustam di pejabatnya di Seri Negeri, di sini.

Kunjung hormat itu diketuai Naib Presiden MUSA Datuk Wira Sazali Muhd Din bersama-sama naib presiden yang lain serta barisan Exco badan induk bola sepak negeri itu.

Sazali ketika ditemui Melaka Hari Ini berkata, pertemuan lebih sejam itu bertujuan memaklumkan perkembangan terkini bola sepak Melaka termasuk membabitkan aspek pembangunan, kewangan dan kepimpinan yang baharu dilantik dalam kongres MUSA hujung tahun lalu.

Selain itu, ujar beliau, pihaknya juga berbesar hati menerima pandangan dan buah fikiran daripada Tun Mohd Ali yang suatu ketika dahulu pernah menjadi pencetus kepada pembangunan sukan di negeri ini termasuklah melalui pembinaan Stadium Hang Jebat.

“Semua pandangan dan idea yang dicurahkan Tun amatlah penting untuk kita beri perhatian kerana beliau seorang yang amat prihatin dengan perkembangan bola sepak negeri ini,” katanya.

Dalam pada itu, mengulas mengenai aspek tajaan pasukan, Sazali memaklumkan pihaknya kini sedang dalam usaha untuk menarik minat penaja besar dari sektor perkilangan di negeri ini.

“Melaka Invest telah membantu kita dalam usaha ini yang mana kita menyasarkan kilang-kilang yang ada dapat membantu dari sudut penajaan pemain dan sebagainya.

“Pada masa sama, kita juga telah menerima sokongan tajaan daripada pelbagai agensi berkaitan kerajaan (GLC) negeri, selain turut berjaya mengekalkan penaja sedia ada seperti Edra Power Holdings Sdn Bhd, Mamee dan Al-Ikhsan,” katanya lagi.


Kerajaan akan perkenal harga siling bergerak bagi jamin sekuriti makanan – Ismail Sabri

KUALA LUMPUR, 13 Jun – Memperkenalkan harga siling bergerak yang berubah kepada faktor harga input adalah antara langkah yang akan diambil oleh kerajaan sebagai usaha menjamin sekuriti makanan negara, kata Perdana Menteri Datuk Seri Ismail Sabri Yaakob.

“Ini untuk mengurangkan kebergantungan terhadap import makanan. Perkara ini akan dibincangkan dengan lebih lanjut dalam mesyuarat dengan Menteri Besar dan Ketua Menteri dalam masa terdekat,” katanya dalam kenyataan di sini hari ini.

Perdana Menteri berkata langkah itu adalah antara keputusan yang dicapai hasil mesyuarat Majlis Tindakan Ekonomi (EAC) yang dipengerusikan beliau hari ini, dan menurutnya mesyuarat itu membincangkan tiga perkara utama yang berhubung kait dengan sekuriti makanan, memudahkan urusan perniagaan di Malaysia, serta menangani tenaga mahir dalam sektor elektrik dan elektronik (E&E).

Sementara itu Ismail Sabri berkata keputusan lain yang dipersetujui ialah usaha memperluaskan ekosistem agromakanan dengan rantaian bekalan diterajui oleh Syarikat Pelaburan Kerajaan (GLC), Syarikat Pelaburan Berkaitan Kerajaan (GLIC) dan agensi kerajaan.

“Sebagai contoh bekalan dan harga ayam dapat dikawal sekiranya agensi kerajaan berkenaan terlibat dalam ekosistem industri penternakan bermula daripada membekal anak ayam, makanan ternakan, pengangkutan, pemasaran dan sebagainya,” katanya.

Selain itu katanya kerajaan juga akan meningkatkan kerjasama awam dan swasta dengan memberi fokus terhadap usaha modenisasi dan mengalakkan pertanian pintar dalam meningkatkan hasil pertanian.

Tambahnya bagi memastikan hasil pertanian mempunyai pasaran, program ladang kontrak akan terus digalakkan di mana peladang dan petani tidak mempunyai masalah memadankan pengeluaran hasil pertanian dengan permintaan pasaran.

Ismail Sabri berkata kerajaan komited terhadap kajian yang berdaya maju dan berpotensi untuk dimanfaatkan secara strategik bagi mendepani cabaran global untuk menjamin ekosistem sekuriti makanan lebih inklusif dan menyeluruh demi kesejahteraan Keluarga Malaysia.- BERNAMA


Tingkat jumlah pemilikan rumah PPR kepada golongan OKU

KUALA LUMPUR, 12 Ogos – Presiden Persatuan OKU Sentral Senator Datuk Ras Adiba Radzi memohon pertimbangan kerajaan agar dapat memperuntukkan jumlah pemilikan rumah Program Perumahan Rakyat (PPR) yang lebih besar kepada golongan orang kurang upaya (OKU).

Beliau berkata penambahan itu dilihat signifikan berdasarkan keperluan penduduk OKU di negara ini yang jumlahnya sudah mencapai 600,000 orang berdaftar dengan Jabatan Kebajikan Masyarakat.

“Kalau ikutkan Pertubuhan Kesihatan Dunia (WHO) sebanyak 15 peratus daripada populasi sesebuah negara itu adalah OKU, jadi kalau ikut kiraan populasi negara kita, sebenarnya terdapat lebih kurang 4.9 juta OKU di Malaysia namun yang telah mendaftar adalah 600,000 orang.

Jadi ramai yang memerlukan rumah sebab itu saya memohon pertimbangan daripada pihak Kementerian Perumahan dan Kerajaan Tempatan (KPKT) agar dapat tingkatkan jumlah itu,” katanya selepas pelancaran program Kinabalu OKU Challenge 2022 Universiti Islam Antarabangsa Malaysia (UIAM), di sini hari ini.

Beliau berkata demikian sebagai mengulas kenyataan Timbalan Menteri Perumahan dan Kerajaan Tempatan Datuk Seri Dr Ismail Abd Muttalib di Dewan Negara semalam yang memaklumkan sebanyak 982 daripada 98,196 unit rumah Program Perumahan Rakyat (PPR) disediakan untuk pemilikan OKU dengan pengisian terkini adalah sebanyak 809 unit (82 peratus) dan berbaki 173 unit (18 peratus).

Menurut Ismail, jumlah unit rumah yang disediakan itu adalah selaras dengar dasar kementerian yang menetapkan satu peratus daripada keseluruhan unit PPR diperuntukkan kepada golongan OKU bagi memastikan mereka memiliki rumah.

Ras Adiba yang juga Pengerusi Pertubuhan Berita Nasional Malaysia (Bernama) berkata selain turut memohon kerajaan negeri agar menyediakan rumah kos rendah kepada OKU, beliau juga berharap Pihak Berkuasa Tempatan (PBT) dapat memperkasakan lagi fasiliti berkaitan golongan OKU di kawasan-kawasan perumahan dan sekitarnya. – BERNAMA


31 Oktober pengurusan kes bagi rayuan pendakwaan terhadap pembebasan Samirah, dua remaja

PUTRAJAYA, 5 September – Mahkamah Rayuan telah menetapkan 31 Okt ini untuk pengurusan kes bagi rayuan pendakwaan terhadap pembebasan Samirah Muzaffar dan dua remaja dalam kes pembunuhan Ketua Pegawai Eksekutif Cradle Fund Nazrin Hassan.

Peguam Rahmat Mohamed Hazlan, ketika dihubungi, mengesahkan bahawa mahkamah telah menetapkan tarikh itu sebagai pengurusan kes selanjutnya kerana rekod rayuan belum siap.

Pada 21 Jun lepas, Mahkamah Tinggi Shah Alam telah membebaskan Samirah, 47, yang juga balu Nazrin, serta dua remaja berumur 19 dan 16 tahun selepas memutuskan bahawa pendakwaan gagal membuktikan kes prima facie terhadap mereka.

Samirah dan kedua-dua remaja serta seorang wanita warga Indonesia Eka Wahyu Lestari, yang masih bebas, telah didakwa membunuh Nazrin, 45, di rumahnya di Mutiara Damansara di antara 11.30 malam pada 13 Jun 2018 dan 4 pagi keesokan harinya.

Pada 23 Jun lepas, Jabatan Peguam Negara memfailkan notis rayuan terhadap keputusan Mahkamah Tinggi membebaskan Samirah dan kedua-dua remaja daripada pertuduhan membunuh Nazrin.

Pada 30 Jun lepas pula, Samirah dan kedua-dua remaja turut memfailkan rayuan bagi mencabar penemuan fakta tertentu oleh Mahkamah Tinggi termasuk kebakaran yang berlaku di bilik Nazrin “dilakukan dengan sengaja.”

Hakim Datuk Ab Karim Ab Rahman, dalam penghakiman lisannya, berkata mahkamah menerima keterangan Pengarah Jabatan Bomba dan Penyelamat Kuala Lumpur Edwin Galan Teruki serta pegawai penyiasat kes Halim Zulkefeli yang merumuskan bahawa kebakaran itu telah dilakukan dengan sengaja.